amanoisuno/poetBack huggingface dataset:
夏夜會同人 劉得仁 
沈沈清暑夕，星斗儼虛空。岸幘栖禽下，烹茶玉漏中。形骸忘已久，偃仰趣無窮。日汲泉來漱，微開密篠風。
遊崔監丞城南別業 劉得仁 
門與青山近，青山復幾重。雪融皇子岸，春浥翠微峰。地有經冬草，林無未老松。竹寒溪隔寺，晴日直聞鐘。
荅韋先輩春雨後見寄 劉得仁 
風散五更雨，鳥啼三月春。軒窗透初日，硯席絕纖塵。帝里峰頭出，鄰家樹色新。憐君高且靜，有句寄閑人。
題吳先生山居 劉得仁 
先生此幽隱，便可謝人羣。潭底見秋石，樹間飛霽雲。山居心已慣，俗事耳憎聞。念我要多疾，開爐藥許分。
晚遊慈恩寺 劉得仁 
寺去幽居近，每來因採薇。伴僧行不困，臨水語忘歸。磬動青林晚，人驚白鷺飛。堪嗟浮俗事，皆與道相違。
曉別呂山人 劉得仁 
疎鐘兼漏盡，曙色照青氛。栖鶴出高樹，山人歸白雲。月盈期重宿，丹熟約相分。羨入秋風洞，幽泉仔細聞。
送知全禪師南遊 劉得仁 
師譽振京城，談空萬乘聽。北行山已雪，南去木猶青。夜嶽禪銷月，秋潭汲動星。迴期不可定，孤鶴在高冥。
上張水部 劉得仁 
出入門闌久，兒童亦有情。不須將姓字，長說向公卿。每許連牀坐，時容並馬行。恩深轉無語，懷抱自分明。
塞上行作 劉得仁 
鄉井從離別，窮邊觸目愁。生人居外地，塞雪下中秋。鴈舉之衡翅，河穿入虜流。將軍心莫苦，向此取封侯。
冬夜寄白閣僧 劉得仁 
營營不自息，暌闊數年情。林下期難逐，人間事旋生。鳥棲寒水迥，月映積冰清。石室焚香坐，懸知不爲名。
送姚合郎中任杭州 劉得仁 
水陸中分程，看花一月行。會稽山隔浪，天竺樹連城。候吏齎魚印，迎船載斾旌。渡江春始半，列嶼草初生。
西園 劉得仁 
夏圃秋涼入，樹低逢幘欹。水聲翻敗堰，山翠濕疎籬。綠滑莎藏徑，紅連果壓枝。幽人更何事，旦夕與僧期。
昊天觀新栽竹 劉得仁 
清風枝葉上，山鳥已栖來。根別古溝岸，影生秋觀苔。徧思諸草木，惟此出塵埃。恨爲移君晚，空庭更擬栽。
晚步曲江因謁慈恩寺恭上人 劉得仁 
豈曰趣名者，年年待命通。坐令青嶂上，興起白雲中。岸浸如天水，林含似雨風。南宗猶有碍，西寺問恭公。
送姚處士歸亳州 劉得仁 
白髮麻衣破，還譙別弟迴。首垂聽樂淚，花落待歌杯。石路尋芝熟，柴門有鹿來。明王下徵詔，應就碧峰開。
寄樓子山雲棲上人 劉得仁 
一室鑿崔嵬，危梯疊蘚苔。永無塵事到，時有至人來。澗谷冬深靜，煙嵐日午開。修身知得地，京寺未言迴。
秋夜喜友人宿 劉得仁 
莫說春闈事，清宵且共吟。頻年遺我輩，何日遇知音。逼曙天傾斗，將寒葉墜林。無將簪紱意，只損壯夫心。
秋日同僧宿西池 劉得仁 
菡萏遍秋水，隔林香似焚。僧同池上宿，霞向月邊分。渚鳥栖蒲立，城砧接曙聞。來宵莫他約，重此話孤雲。
夜攜酒訪崔正字 劉得仁 
只應芸閣吏，知我僻兼愚。吟興忘飢凍，生涯任有無。慘雲埋遠岫，陰吹吼寒株。忽起圍爐思，招攜酒滿壺。
中秋 劉得仁  抒情 节日 中秋
塵裏兼塵外，咸期此夕明。一年惟一度，長恐有雲生。露洗微埃盡，光濡是物清。朗吟看正好，惆悵又西傾。
池上宿 劉得仁 
事事不求奢，長吟省嘆嗟。無才堪世棄，有句向誰誇。老樹呈秋色，空池浸月華。涼風白露夕，此境屬詩家。
秋夕即事 劉得仁 
永夕坐暝久，蕭蕭猨狖啼。漏微砧韻隔，月落斗杓低。危葉無風墜，幽禽並樹栖。自憐在岐路，不醉亦沈迷。
晚夏 劉得仁 
日夕是西風，流光半已空。山光漸凝碧，樹葉即翻紅。學淺慙多士，秋成羨老農。誰憐信公道，不泣路岐中。
夏日即事 劉得仁 
到曉改詩句，四鄰嫌苦吟。中宵橫北斗，夏木隱栖禽。天地先秋肅，軒窗映月深。幽庭多此景，惟恐曙光侵。
夏日通濟里居酬諸先輩見訪 劉得仁 
君子遠相尋，聯鑣到敝林。有詩誰索和，無酒可賒斟。門列晴峰色，堂開古木陰。何因駐清聽，惟恐日西沈。
和厲玄侍御題戶部相公廬山草堂 劉得仁  庐山
白雲居創畢，詔入鳳池年。林長雙峰樹，潭分並寺泉。石溪盤鶴外，岳室閉猨前。柱史題詩後，松前更肅然。
題山中故靜禪師 劉得仁 
寂滅身何在，門人隔此生。影懸塵已厚，塔種柏初成。溪院秋先雪，山堂古有精。當時挂錫處，樹老幾枝傾。
夏日遊慈恩寺 劉得仁 
何處消長日，慈恩精舍頻。僧高容野客，樹密絕囂塵。閑上凌虛塔，相逢避暑人。却愁歸去路，馬迹竝車輪。
題終南麻先生寂禪師石室 劉得仁 
因居石室貧，五十二迴春。擁褐冥心客，窮經暮齒人。翠沈空水定，雨絕片雲新。危細秋峰徑，相隨到頂頻。
送靈武朱書記 劉得仁 
靈帥與誰善，得君賓幕中。從容應盡禮，贊畫致元功。連塞雲長慘，纔秋樹半空。相如偏自愜，掌記復乘驄。
弔草堂禪師 劉得仁 
杖履疑師在，房關四壁蛩。貯瓶經臘水，響塔隔山鐘。乳鴿沿苔井，齋猨散雪峰。如何不相見，倚徧寺前松。
早春送湘潭李少府之任 劉得仁 
柳新春水湄，春岸草離離。祖席觴云盡，離人淚各垂。業文傳不朽，作尉豈多時。公退琴堂上，風吹斑竹枝。
送越客歸 劉得仁 
霜薄東南地，江楓落未齊。衆山離楚上，孤棹宿吳西。渚客留僧語，籠猨失子啼。到家冬即是，荷盡若耶溪。
送周鉞往江夏 劉得仁 
東西南北郡，自說徧曾遊。人世終多故，皇都不少留。郢城帆過夜，漢水月方秋。此謁親知去，聞猨豈解愁。
送蔡京侍御赴大梁幕 劉得仁 
同城各多故，會面亦稀疎。及道須相別，臨岐恨有餘。梁園飛楚鳥，汴水走淮魚。衆說裁軍檄，陳琳遠不如。
送僧歸玉泉寺 劉得仁 
玉泉歸故剎，便老是僧期。亂木孤蟬後，寒山絕鳥時。若尋流水去，轉出白雲遲。見說千峰路，溪深復頂危。
宿宣義池亭 劉得仁 
暮色遶柯亭，南山幽竹青。夜深斜舫月，風定一池星。島嶼無人跡，菰蒲有鶴翎。此中足吟眺，何用泛滄溟。
賀顧非熊及第其年內索文章 劉得仁 
愚爲童稚時，已解念君詩。及得高科晚，須逢聖主知。花前飜有淚，鬢上却無絲。從此東歸去，休爲墜葉期。
冬日駱家亭子 劉得仁 
亭臺臘月時，松竹見貞姿。林積煙藏日，風吹水合池。恨無人此住，靜有鶴相窺。是景吟詩徧，真於野客宜。
聽夜泉 劉得仁 
靜裏層層石，潺湲到鶴林。流迴出幾洞，源遠歷千岑。寒助空山月，清兼此夜心。幽人聽達曙，相和蘚牀吟。
樂遊原春望 劉得仁 
樂遊原上望，望盡帝都春。始覺繁華地，應無不醉人。雲開雙闕麗，柳映九衢新。愛此頻來往，多閑逐此身。
贈雍陶博士 劉得仁 
腹是羣書笥，官爲六義師。情高少塵事，朝下足閑時。有句同人伏，無私胄子知。漢庭公議在，正與觸邪宜。
夏日感懷寄所知 劉得仁 
了了見岐路，欲行難負心。趨時不圓轉，自古易湮沈。日正林方合，蜩鳴夏已深。中郎今遠在，誰識爨桐音。
陳情上知己 劉得仁 
性與才俱拙，名場迹甚微。久居顏亦厚，獨立事多非。刻骨搜新句，無人憫白衣。明時自堪戀，不是不知機。
秋夜寄友人二首 一 劉得仁 
永夜無他慮，長吟畢二更。暗燈搖碧影，滯雨滴堦聲。道進愁還淺，年加睡自輕。如何得深術，相與捨浮名。
秋夜寄友人二首 二 劉得仁 
所思同海岱，所夢亦煙波。默坐看山久，閑行值寺過。獨吟黃葉亂，相去碧峰多。我有歸心在，君行竟若何。
寄春坊顧校書 劉得仁 
寧因不得志，寂寞本相宜。冥目冥心坐，花開花落時。數畦蔬甲出，半夢鳥聲移。只恐龍樓吏，歸山又見違。
寄謝觀 劉得仁 
十五年餘苦，今朝始遇君。無慙於白日，不枉別孤雲。得失天難問，稱揚鬼亦聞。此恩銷鏤骨，吟坐葉紛紛。
送鄂州崔大夫赴鎮 劉得仁 
廉問帝難人，朝庭輟重臣。入山初有雪，登路正無塵。去國鳴騶緩，經雲住斾頻。千峰與萬木，清聽雨情新。
送錢給事赴虢州 劉得仁 
帝心憂虢俗，暫庭輟掖垣臣。疲瘵初承制，鄉閭似得春。化成應有瑞，位重轉聞貧。用作鹽梅日，爭迴臥轍人。
送雍陶侍御赴兖州裴尚書命 劉得仁 
綸閣知孤直，翻論北巷賢。且縻蓮幕裏，會致玉堦前。洙泗秋微動，龜蒙月正圓。元戎軍務息，清句待君聯。
送新羅人歸本國 劉得仁 
雞林隔巨浸，一住一年行。日近國先曙，風吹海不平。眼穿鄉井樹，頭白渺瀰程。到彼星霜換，唐家語却生。
送車濤罷舉歸山 劉得仁 
朝是暮還非，人情冷暖移。浮生只如此，強進欲何爲。要路知無援，深山必遇師。憐君明此理，休去不遲疑。
送謝觀之劒南從事 劉得仁 
迢遞從知己，他人敢更言。離京雖未臘，到府已應暄。飛急奔行鴈，啼酸憶子猨。江山無限思，君擬共誰論。
送顧非熊作尉盱眙 劉得仁 
一名兼一尉，未足是君伸。厲數爲詩者，多來作諫臣。路翻平楚闊，草帶古淮新。天下雖云大，同聲有幾人。
送高湘及第後東歸覲叔 劉得仁 
此去幾般榮，登科鼎足名。無慙入南巷，高價聳東京。窗對嵩山碧，庭來洛水聲。門前桃李樹，一徑已陰成。
送友人下第歸覲 劉得仁 
君此卜行日，高堂應夢歸。莫將和氏淚，滴著老萊衣。嶽雨連河細，田禽出麥飛。到家調膳後，吟苦落蟬暉。
早行 劉得仁 
萬類半已動，此心寧自安。月沈平野盡，星隱曙空殘。馬渡橫流廣，人行湛露寒。還思猶夢者，不信早行難。
通濟里居酬廬肇見尋不遇 劉得仁 
衡門掩綠苔，樹下絕塵埃。偶赴高僧約，旋知長者來。雲山堪眺望，車馬必裴回。問以何爲待，慙無酒一杯。
贈王尊師 劉得仁 
爲道常日損，尊師修此心。挂肩黃布被，穿髪白蒿簪。符札靈砂字，弦彈古素琴。囊中曾有藥，點土亦成金。
冬日喜同志宿 劉得仁 
相逢話清夜，言實轉相知。共道名雖切，唯論命不疑。吟身坐霜石，眠鳥握風枝。別憶天台客，煙霞昔有期。
逢呂上山人 劉得仁 
塵裏正愁老，相逢眼益明。從前枉多病，此後鮮疎名。古柏今收子，深山許事兄。長生如有分，願逐到蓬瀛。
初夏題段郎中修竹里南園 劉得仁 
高人遊息處，與此曲池連。密樹纔春後，深山在目前。遠峰初絕雨，片石欲生煙。數有僧來宿，應緣靜好禪。
題景玄禪師院 劉得仁 
古僧精進者，師復是誰流。道貴行無我，禪難說到頭。汲泉羸鶴立，擁褐老猨愁。曾住深山院，何如此院幽。
夏日樊川別業即事 劉得仁 
無事稱無才，柴門亦罕開。脫巾吟永日，著屐步荒臺。風卷微塵上，霆將暴雨來。終南雲漸合，咫尺失崔嵬。
寄無可上人 劉得仁 
省學爲詩日，宵吟每達晨。十年期是夢，一事未成身。枉別山中客，殊非世上人。今來已如此，須得桂榮新。
和范校書贈造微上人 劉得仁 
得性見微公，何曾執著空。修心將佛竝，吐論與儒通。曉漱松杉下，宵禪雪月中。他生有緣會，君子亦應同。
訪曲江胡處士 劉得仁 
何況歸山後，而今已似仙。卜居天苑畔，閑步禁樓前。落日明沙岸，微風上紙鳶。靜還林石下，坐讀養生篇。
慈恩寺塔下避暑 劉得仁 
古松凌巨塔，脩竹映空廊。竟日聞虛籟，深山只此涼。僧真生我靜，水淡發茶香。坐久東樓望，鐘聲振夕陽。
秋晚與友人遊青龍寺 劉得仁 
高視終南秀，西風度閣涼。一生同隙影，幾處好山光。暮鳥投嬴木，寒鐘送夕陽。因居話心地，川冥宿僧房。
春日雨後作 劉得仁 
朝來微有雨，天地爽無塵。北厥明如晝，南山碧動人。車輿終日別，草樹一城新。枉是吾君戚，何門謁紫宸。
禁署早春晴望 劉得仁 
御林聞有早鶯聲，玉檻春香九陌晴。寒著霽雲歸紫閣，暖浮佳氣動芳城。宮池日到冰初解，輦路風吹草欲生。鴛侶此時皆賦詠，商山雪在思尤清。
山中尋道人不遇 劉得仁 
年過弱冠風塵裏，常擬隨師學鍊形。石路特來尋道者，雲房空見有仙經。碁於松底留殘局，鶴向潭邊退數翎。便欲此居閑到老，先生何日下青冥。
贈敬晊助教二首 一 劉得仁 
到來常聽說清虛，手把玄元七字書。仙籍不知名姓有，道情惟見往來疎。已能絕粒無飢色，早晚休官買隱居。便欲去隨爲弟子，片雲孤鶴可相於。
贈敬晊助教二首 二 劉得仁 
街西靜觀求居處，不到權門到寺頻。禁掖人知連狀薦，國庠官滿一家貧。清儀稱是蓬瀛客，直氣堪爲諫諍臣。自顧無成年漸長，報恩惟願殺微身。
送祖山人歸山 劉得仁 
獨來朝市笑浮雲，却憶煙霞出帝城。不說金丹能點化，空教弟子學長生。壺中瀉酒看雲影，洞裏逢師下鶴迎。料得仙家玉牌上，已鐫白日上昇名。
監試蓮花峰 劉得仁 
太華萬餘重，岧嶤只此峰。當秋倚寥泬，入望似芙蓉。翠拔千尋直，青危一朵穠。氣分毛女秀，靈有羽人蹤。倒影侵官路，流香激廟松。塵埃終不及，車馬自憧憧。
京兆府試目極千里 劉得仁 
獻賦多年客，低眉恨不前。此心常鬱矣，縱目忽超然。送驥登長路，有鴻入遠天。古墟煙冪冪，窮野草綿綿。樹與金城接，山疑桂水連。何當開霽日，無物翳平川。
題從伯舍人道正里南園 劉得仁 
帝里餘新第，朱門面碧岑。曙堂增爽氣，喬木動清陰。直去親瑤陛，朝迴在竹林。風流才子調，好尚古人心。薜荔遮窗暗，莓苔近井深。禮無青草隔，詩共白衣吟。軒靜留孤鶴，庭虛到遠砧。掩關裁鳳詔，開鏡理瓊簪。種植今如此，塵埃永不侵。雲奔投刺者，日日待爲霖。
賦得聽松聲 劉得仁 
庭際微風動，高松韻自生。聽時無物亂，盡日覺神清。強與幽泉竝，翻嫌細雨幷。拂空增鶴唳，過牖合琴聲。況復當秋暮，偏宜在月明。不知深澗底，蕭瑟有誰聽。
宿普濟寺 劉得仁 
京寺數何窮，清幽此不同。曲江臨閣北，御苑自牆東。廣陌車音急，危樓夕景通。亂峰沈暝野，毒暑過秋空。幡揚虛無裡，星生杳靄中。月光籠月殿，蓮氣入蓮宮。綴草涼天露，吹人古木風。飲茶除假寐，聞磬釋塵蒙。童子眠苔淨，高僧話漏終。待鳴曉鐘後，萬井復朣朧。
和鄭校書夏日遊鄭泉 劉得仁 
太虛懸畏景，古木蔽清陰。爰有泉堪挹，閑思日可尋。來聞鳴滴滴，照竦碧沈沈。幾脉成溪壑，何人測淺深。澄時無一物，分處厲千林。淨溉靈根藥，涼浮玉翅禽。飲疑蠲宿疾，見自失煩襟。僧共雲前瀨，龍和月下吟。疊光輕吹動，徹底曉霞侵。不用頻遊去，令君少進心。
和段校書冬夕寄題廬山 劉得仁  庐山
名高身未到，此恨蓄多時。是夕吟因話，他年必去隨。嘗聞廬嶽頂，半入楚江湄。幾處懸崖上，千尋瀑布垂。爐峰松淅瀝，湓浦柳參差。日色連湖白，鐘聲拂浪遲。煙梯緣薜荔，嶽寺步欹危。地本饒靈草，林曾出祖師。石樓霞耀壁，猨樹鶴分枝。細徑縈巖末，高窗見海涯。嵌空寒更極，寂寞夜尤思。陰谷冰埋朮，仙田雪覆芝。亂泉禪客瀨，異迹逸人知。蘚室新開竈，檉潭末了棋。如何遂閑放，長得在希夷。空務漁樵事，方無道路悲。謝公臺尚在，陶令柳潛衰。塵外難相許，人間貴迹遺。雖懷丹桂影，不忘白雲期。仁者終攜手，今朝預賦詩。
書事寄萬年厲員外 劉得仁  黄山
帝城皆劇縣，令尹美居東。遂拜趙張下，蹔離星象中。擁歸從北闕，送上動南宮。紫禁黃山遶，滄溟素滻通。封疆親日月，邑里出王公。賦稅充天府，歌謠入聖聰。土膏寒麥覆，人海晝塵蒙。廨宇松連翠，朝街火散紅。文場新桂茂，粉署舊蘭崇。留客揮盈爵，抽毫詠早鴻。前騶潘岳貴，故里邵平窮。勸隱蓮峰久，期耕樹谷同。鳧飛將去葉，劒氣尚埋豐。何必華陰土，方垂拂拭功。
上姚諫議 劉得仁 
高文與盛德，皆謂古無倫。聖代生才子，明庭有諫臣。已瞻龍衮近，漸向鳳池新。却憶波濤郡，來時島嶼春。名因詩句大，家似布衣貧。曾暗投新軸，頻聞獎滯身。照吟清夕月，送藥紫霞人。終計依門館，何疑不化鱗。
上翰林丁學士 劉得仁 
今代如堯代，徵賢察衆情。久聆推行寔，然後佐聰明。官自文華重，恩因顧問生。詞人求作稱，天子許和羹。御柳凋霜晚，宮泉滴月清。直廬寒漏近，秋燭白麻成。玉殿移時對，金輿數侍行。賜衣香未散，借馬色難名。時輩何偏羨，儒流此最榮。終當聞夑理，寰宇永昇平。
山中舒懷寄上丁學士 劉得仁 
五字投精鑒，慙非大雅詞。本求閑賜覽，豈料便蒙知。幽拙欣殊幸，提攜更不疑。弱苗須雨長，懶翼在風吹。礪鏃端楊葉，光門待桂枝。計聞塵裏譽，因和禁中詩。
鶯出谷 劉得仁 
東風潛啓物，動息意皆新。此鳥從幽谷，依林報早春。出寒雖未及，振羽漸能頻。稍類沖天鶴，多隨折桂人。尊前喧有語，花裏晝藏身。若向穠華處，餘禽不見親。
哭翰林丁侍郎 劉得仁 
相知出肺腑，非舊亦非親。每見雲霄侶，多陽鄙拙身。即期扶泰運，豈料哭賢人。應是隨先帝，依前作近臣。平生任公直，愛弟尚風塵。宅閉青松古，墳臨赤水新。官清仍齒壯，兒小復家貧。惆悵天難問，空流淚滿巾。
陳情上李景讓大夫 劉得仁 
一被浮名誤，旋遭白髮侵。裴回戀明主，夢寐在秋岑。遇物唯多感，居常只是吟。待時鉗定口，經事壓低心。辛苦文場久，因緣戚里深。老迷新道路，貧賣舊園林。晴賞行聞水，宵棊坐見參。龜留閑去問，僧約偶來尋。望喜潛憑鵲，娛情願有琴。此生如遂意，誓死報知音。上德憐孤直，唯公拔陸沈。丘山恩忽被，螻蟻力難任。作鑒明同日，聽言重若金。從茲更無限，翹足俟爲霖。
和鄭先輩謝秩閑居寓書所懷 劉得仁 
西風日夜吹，萬木共離披。近甸新晴後，高人得意時。暫閑心亦泰，論道面難欺。把筆還詩債，將琴當酒資。藍衫懸竹桁，烏帽挂松枝。名占文章重，官歸諫憲遲。生涯貧帝里，公議到台司。室冷沾苔蘚，門清絕路岐。莫言鄰白屋，即賀立丹墀。豈慮塵埃久，雲霄故有期。
病中晨起即事寄場中往還 劉得仁 
昨日離塵裏，今朝懶已成。豈能爲久隱，更欲泥浮名。虛牖晨光白，幽園曉氣清。戴沙尋水去，披霧入林行。疊葉孤禽在，初陽半樹明。桑麻新雨潤，蘆荻古波聲。易向田家熟，元于世路生。病多三徑塞，吟苦四鄰驚。
悲老宮人 劉得仁 
白髮宮娃不解悲，滿頭猶自插花枝。曾緣玉貌君王寵，準擬人看似舊時。
村中閑步 劉得仁 
閑共野人臨野水，新秋高樹挂清暉。不知塵里無窮事，白鳥雙飛入翠微。
上巳日 劉得仁 
未敢分明賞物華，十年如見夢中花。遊人過盡衡門掩，獨自凭欄到日斜。
省試日上崔侍郎四首 一 劉得仁 
衣上年年淚血痕，只將懷抱訴乾坤。如今主聖臣賢日，豈致人間一物冤。
省試日上崔侍郎四首 二 劉得仁 
如病如癡二十秋，求名難得又難休。回看骨肉須堪恥，一著麻衣便白頭。
省試日上崔侍郎四首 三 劉得仁 
戚里稱儒媿小才，禮闈公道此時開。他人何事虛相指，明主無私不是媒。
省試日上崔侍郎四首 四 劉得仁 
方寸終朝似火然，爲求白日上青天。自嗟辜負平生眼，不識春光二十年。
長門怨 劉得仁 
爭得一人聞此怨，長門深夜有妍姝。早知雨露翻相悞，只插荆釵嫁匹夫。
寄友人 劉得仁 
風颯沈思眼忽開，塵埃污得是庸才。那堪更見巢松鶴，飛入青雲不下來。
馬上別單于劉評事 劉得仁 
廟謀宏遠人難測，公主生還帝感深。天下底平須共喜，一時閑事莫驚心。
別山居 劉得仁 
萬壑千巖景象開，登臨未足又須回。憑師莫斷松間路，秋月圓時弟子來。
憶鶴 劉得仁 
白絲翎羽丹砂頂，曉度秋煙出翠微。來向孤松枝上立，見人吟苦却高飛。
雲門寺 劉得仁 
上方僧又起，清磬出林初。吟苦曉燈暗，露零秋草疎。舊山多夢到，流水送愁餘。寄寺欲經歲，慚無親故書。
中秋宿鄧逸人居 劉得仁 
偶與山僧宿，吟詩坐到明。夜涼耽月色，秋渴漱泉聲。磵木如竿聳，窗雲作片生。白衣閑自貴，不揖漢公卿。
句 劉得仁 
外家雖是帝，當路且無親。白日只如哭，黃泉免恨無。身閑甘旨下，白髮太平人。同遊芳草寺，見示白雲詩。猶祈啓金口，一爲動文權。深山寺路千層石，竹杖椶鞋便可登。
郡中有懷寄上睦州員外杜十三兄 邢羣 
城枕溪流更淺斜，麗譙連帶邑人家。經冬野菜青青色，未臘山梅處處花。雖免嶂雲生嶺上，永無音信到天涯。如今歲[晏]從羈滯，心喜彈冠事不賒。
早發靈芝望九華寄杜員外使君 曹汾 
戴月早辭三秀館，遲明初識久華峰。嵯嵯玉劒寒鋩利，褭褭青蓮翠葉重。奇狀却疑人畫出，嵐光如爲客添濃。行春若到五溪上，此處褰帷正面逢。
落花 嚴惲 
春光冉冉歸何處，更向花前把一杯。盡日問花花不語，爲誰零落爲誰開。
題籌筆驛 殷潛之 
江東矜割據，鄴下奪孤嫠。霸畧非匡漢，宏圖欲佐誰。奏書辭後主，仗劒出全師。重襲襃斜路，懸開反正旗。欲將苞有截，必使舉無遺。沈慮經謀際，揮毫決勝時。圜觚當分畫，前箸此操持。山秀扶英氣，川流入妙思。算成功在彀，運去事終虧。命屈天方厭，人亡國自隨。艱難推舊姓，開創極初基。總歎曾過地，寧探作教資。若歸新曆數，誰復顧衰危。報德兼明道，長留識者知。
送高遂赴舉 祝元膺 
句曲舊宅真，自產日月英。既涵嶽瀆氣，安無神仙名。松桂邐迤色，與君相送情。
寄道友 祝元膺 
兩頷凝清霜，玉爐焚天香。爲我延歲華，得入不死鄉。
夢仙謠 祝元膺 
蟾蜍夜作青冥燭，螮蝀晴爲碧落梯。好箇分明天上路，誰教深入武陵溪。
賀鄧璠使君正拜袁州 彭蟾 
六年惠愛及黎甿，大府論功俟陟明。尺一詔書天上降，二千石祿世間榮。新添畫戟門增峻，舊躡青雲路轉平。更待皇恩醒善政，碧油幢到郡齋迎。
和嚴惲落花詩 王樞 
花落花開人世夢，衰榮閑事且持杯。春風底事輕搖落，何似從來不要開。
詠宣律和尚袈裟 張希復 
共覆三衣中夜寒，披時不鎮尼師壇。無因蓋得龍宮地，畦裏塵飛葉相殘。
鶯出谷 錢可復 
玉律陽和變，時禽羽翮新。載飛初出谷，一囀已驚人。拂柳宜煙暖，衝花覺露春。摶風翻翰疾，向日弄吭頻。求友心何切，遷喬幸有因。華林高玉樹，棲託及芳晨。
鶯出谷 張鷺 
弱柳隨儔匹，遷鶯正及春。乘風音響遠，映日羽毛新。已得辭幽谷，還將脫俗塵。鴛鸞方可慕，燕雀迥無鄰。遊止知難屈，飜飛在此伸。一枝如借便，終冀託深仁。
鶯出谷 劉莊物 
幸因辭舊谷，從此及芳晨。欲語如調舌，初飛似畏人。風調歸影便，日煖吐聲頻。翔集知無阻，聯綿貴有因。喜遷喬木近，寧厭對花新。堪念微禽意，關關也愛春。
題呂食新水閣兼寄南商州郎中 朱景玄 
丹檻初結構，孤高冠清川。庭臨谷中樹，簷落山上泉。曉色挂殘月，夜聲雜繁絃。青春去如水，康樂歸何年。
華山南望春 朱景玄 
靈嶽多異狀，巉巉出虛空。閑雲戀巖壑，起滅蒼翠中。皓氣澄野水，神光秘瓊宮。鶴巢前林雪，瀑落滿澗風。春盡花未發，川迴路難窮。何因著山屐，鹿跡尋羊公。
雙櫧亭 朱景玄 
連簷對雙樹，冬翠夏無塵。未肯慙桃李，成陰不待春。
蓮亭 朱景玄 
回塘最幽處，拍水小亭開。莫怪闌干溼，鵁鶄夜宿來。
中峯亭 朱景玄 
中峯上翠微，窗曉早霞飛。幾引登山屐，春風踏雪歸。
四望亭 朱景玄 
高亭羣峰首，四面俯晴川。每見晨光曉，階前萬井煙。
望蓮臺 朱景玄 
秋臺好登望，菡萏發清池。半似紅顏醉，凌波欲暮時。
宿新安村步 朱景玄 
淅淅寒流漲淺沙，月明空渚徧蘆花。離人偶宿孤村下，永夜聞砧一兩家。
遠聞本郡行春到舊山二首 一 朱景玄 
一身從宦留京邑，五馬遙聞到舊山。已領煙霞光野徑，深慚老幼候柴關。
遠聞本郡行春到舊山二首 二 朱景玄 
清風借響松筠外，畫隼停暉水石間。定掩溪名在圖傳，共知軒蓋此登攀。
別青州妓段東美 一 薛宜僚 
經年郵驛許安棲，一會他鄉別恨迷。今日海帆飄萬里，不堪腸斷對含啼。
別青州妓段東美 二 薛宜僚 
阿母桃花方似錦，王孫草色正如煙。不須更向滄溟望，惆悵歡情恰一年。
詠韋臯 郭圓 
宣父從周又適秦，昔賢誰少出風塵。當時甚訝張延賞，不識韋臯是貴人。
進宣宗收復河湟詩 崔鉉 
邊陲萬里注恩波，宇宙羣芳洽凱歌。右地名王爭解辮，遠方戎壘盡投戈。煙塵永息三秋戍，瑞氣遙清九折河。共遇聖明千載運，更觀俗阜與時和。
詠架上鷹 崔鉉  志向 咏物 写鸟 咏物诗 鸟
天邊心膽架頭身，欲擬飛騰未有因。萬里碧霄終一去，不知誰是解絛人。
越亭二十韻 元晦 
乏才叨八使，徇祿非三顧。南服頒詔條，東林證迷誤。未聞述職效，偶脫囂煩趣。激水濬㘭塘，緣崖欹磴步。西巖煥朝旭，深壑囊宿霧。影氣爽衣巾，涼颸輕杖履。臨高神慮寂，遠眺川原布。孤帆逗汀煙，飜鵶集江樹。獨探洞府靜，怳若偓佺遇。一瞬契真宗，百年成妄故。孱顏石戶啓，杳靄溪雲度。松籟韻宮商，鴛甍勢翔遡。津梁危彴架，濟物虛舟渡。環流馳羽觴，金英妬妝嫮。笳吟寒壘迥，鳥噪空山暮。悵望麋鹿心，低迴車馬路。懸冠謝陶令，褫珮懷疏傅。遐想蛻纓緌，徒慙卹襦袴。福盈禍之倚，權勝道所惡。何必棲禪關，無言自冥悟。
除浙東留題桂郡林亭 元晦 
紫泥遠自金鑾降，朱斾翻馳鏡水頭。陶令風光偏畏夜，子牟衰鬢暗驚秋。西隣月色何時見，南國春光豈再游。莫遣豔歌催客醉，不堪回首翠蛾愁。
句 元晦 
石靜如開鏡，山高若聳蓮。筍竿抽玉管，花蔓綴金鈿。
和元常侍除浙東留題 路貫 
謝安致理逾三載，黃霸清聲徹九重。猶輟珮環歸鳳闕，且將仁政到稽峯。林間立馬羅千騎，池上開筵醉一鍾。共喜甘棠有新詠，獨慚霜鬢又攀龍。
贈鞏疇 鄭薰 
密雪松桂寒，書窗導餘清。風憾冰玉碎，階前琴磬聲。榻靜几硯潔，帙散縑緗明。高論展僧肇，精言資鞏生。立意加玄虛，析理分縱橫。萬化悉在我，一物安能驚。江海何所動，丘山常自平。遲速不相閡，後先徒起爭。鏡照分妍醜，秤稱分重輕。顏容寧入鑑，銖兩豈關衡。蘊微道超忽，剖鐙音泠泠。紙上掣牢鍵，舌端搖利兵。圓澈保直性，客塵排妄情。有住即非住，無行即是行。疏越捨朱絃，哇淫鄙秦箏。淡薄貴無味，羊斟慙大羹。洪遠包乾坤，幽窅潛沈冥。罔煩跬步舉，頓達萬里程。廬遠尚莫曉，隱留曾誤聽。直須持妙說，共詣毗耶城。
句 鄭薰 
項斯逢水部，誰道不關情。
鑷白曲 薛逢 
去年鑷白鬢，境裏猶堪認年少。今年鑷白髮，兩眼昏昏手戰跳。滿酌濃酹假顏色，顏色不揚翻自笑。少年曾讀古人書，本期獨善安有餘。雖蓋長安一片瓦，未遑卒歲容寧居。前年依亞成都府，月請俸緍六十五。妻兒骨肉愁欲來，偏梁閣道歸得否。長安六月塵亙天，池塘鼎沸林欲燃。合家慟哭出門送，獨驅匹馬陵山巔。到官只是推誠信，終日兢兢幸無恡。丞相知憐爲小心，忽然奏佩專城印。專城俸入一倍多，況兼職祿霜峨峨。山妻稚女悉迎到，時列綠罇酣酒歌。醉來便向罇前倒，風月滿頭絲皓皓。雖然減得闔門憂，又加去國五年老。五年老，知奈何，來日少，去日多。金鎚鎚碎黃金鑷，更唱罇前老去歌。
君不見 薛逢 
君不見，馬侍中，氣吞河朔稱英雄。君不見，韋太尉，二十年前鎮蜀地。一朝冥漠歸下泉，功業勝名兩憔悴。奉誠園裏篙棘生，長興街南沙路平。當時帶礪在何處，今日子孫無地耕。或聞羈旅甘常調，簿尉文參各天表。清明縱便天使來，一把紙錢風樹杪。碑文半缺碑堂摧，祁連塚象狐兔開。野花似雪落何處，棠棃樹下香風來。馬侍中，韋太尉，盛去衰來片時事。人生倏忽一夢中，何必深深固權位。
老去也 薛逢 
惆悵人生不滿百，一事無成頭雪白。迴看幼累與老妻，俱是途中遠行客。匣中舊鏡照膽明，昔曾見我髭未生。朝巾暮櫛不自省，老皮皴皺文縱橫。合掌髻子蒜許大，此日方知非是我。暗數七旬能幾何，不覺中腸熱如火。老去也，爭奈何，敲酒盞，唱短歌。短歌未竟日已沒，月映西南庭樹柯。
追昔行 薛逢 
朝光如飛猶尚可，暮更如箭不容臥。犍爲穿城更漏頻，一一皆從枕邊過。一夕凡幾更，一更凡幾聲。青春枉向鏡中老，白髮虛從愁裏生。曾窺帝里東鄰女，自比桃花鏡中許。一朝嫁得征戌兒，荷戈千里防秋去。去時只作旦暮期，別後生死俱不知。風驚粉色入蟬鬢，愁送鏡花潛墮枝。前年因出長安陌，見一女人頭雪白。日中扶杖憇樹陰，髣髴形容認相識。向予吁嗟還獨語，曾與君家鄰舍住。當時妾嫁與征人，幾向牆頭誚夫主。花開葉洛何推遷，屈指數當三十年。眉頭薤葉同枯葉，琴上朱弦成斷弦。嫁時寶鏡依然在，鵲影菱花滿光彩。夢裏長嗟離別多，愁中不覺顏容改。歎息人生能幾何，喜君顏貌未蹉跎。因君下馬重相顧，請奏青門腸斷歌。
醉春風 薛逢 
去年春似今年春，依舊野花愁殺人。犍爲縣裏古城上，開是好花飛是塵。戲蝶狂蜂相往返，一枝花上聲千萬。時節先從暖處開，北枝未發南枝晚。江城太守鬚髯蒼，忽然置酒開華堂。歌兒舞女亦隨後，暫醉始知天地長。頃年曾作東周掾，同舍尋春屢開宴。斗門亭上柳如絲，洛水橋邊月如練。洛陽風俗不禁街，騎馬夜歸香滿懷。坐客爭吟雲碧句，美人醉贈珊瑚釵。日往月來何草草，今年又校三年老。槽中駿馬不能騎，惆悵落花開滿道。爲報時人知不知，看花對酒定無疑。君看野外孤墳下，石羊石馬是誰家。
鄰相反行 薛逢 
東家有兒年十五，只向田園獨辛苦。夜開溝水遶稻田，曉叱耕牛墾塉土。西家有兒纔弱齡，儀容清峭雲鶴形。涉書獵史無早暮，坐期朱紫如拾青。東家西家兩相誚，西兒笑東東又笑。西云養志與榮名，彼此相非不同調。東家自云雖辛苦，躬耕早暮及所親。男舂女爨二十載，堂上未爲衰老人。朝機暮織還充體，餘者到兄還及弟。春秋伏臘長在家，不許妻奴暫違禮。爾今二十方讀書，十年取第三十餘。往來途路長離別，幾人便得昇公車。縱令得官身須老，銜恤終天向誰道。百年骨肉歸下泉，萬里枌榆長秋草。我今躬耕奉所天，耘鋤刈獲當少年。面上笑添今日喜，肩頭薪續廚中煙。縱使此身頭雪白，又有兒孫還稼穡。家藏一卷古孝經，世世相傳皆得力。爲報西家知不知，何須謾笑東家兒。生前不得供甘滑，歿後揚名徒爾爲。
靈臺家兄古鏡歌 薛逢 
一尺圓潭深黑色，篆文如絲人不識。耕夫云住赫連城，赫連城下親耕得。鏡上磨瑩一月餘，日中漸見菱花舒。金膏洗拭鉎澀盡，黑雲吐出新蟾蜍。人言此是千年物，百鬼聞之形暗慄。玉匣曾經龍照來，豈宜更鑒農夫質。有時霹靂半夜驚，窗中飛電如晦明。盤龍鱗脹玉匣溢，牙爪觸風時有聲。耕夫不解珍靈異，翻懼赫連神作祟。十千賣與靈臺兄，百丈靈湫坐中至。溢匣水色如玉傾，兒童不敢窺泓澄。寒光照人近不得，坐愁雷電湫中生。吾兄吾兄須愛惜，將來慎勿虛拋擲。興雲致雨會有時，莫譴紅牀穢靈跡。
觀競渡 薛逢  端午节
三月三日天清明，楊花繞江啼曉鶯。使君未出郡齋內，江上已聞齊和聲。使君出時皆有引，馬前已被紅旗陣。兩岸羅衣破鼻香，銀釵照日如霜刃。鼓聲三下紅旗開，兩龍躍出浮水來。擢影斡波飛萬劒，鼓聲劈浪鳴千雷。雷聲衝急波相近，兩龍望標目如瞬。江上人呼霹靂聲，竿頭綵挂虹霓暈。前船搶水已得標，後船失勢空揮橈。瘡眉血首爭不定，輸岸一朋心似燒。只將標示輸贏賞，兩岸十舟五來往。須臾戲罷各東西，競脫文身請書上。吾今細觀競渡兒，何殊當路權相持。不思得所各休去，會到摧舟折楫時。
酬牛秀才登樓見示 薛逢 
旅館再經秋，心煩嬾上樓。年光同過隙，人事且隨流。骨肉憑書問，鄉關託夢遊。所嗟山郡酒，傾盡只添憂。
夏夜宴明月湖 薛逢 
夏夜宴南湖，琴觴興不孤。月搖天上桂，星泛浦中珠。助照螢隨舫，添盤筍迸廚。聖朝思靜默，堪守谷中愚。
席上酬東川嚴中丞敘舊見贈 薛逢 
昔記披雲日，今逾二十年。聲名俱是夢，恩舊半歸泉。朱紱慙衰齒，紅妝慘別筵。離歌正淒切，休更促危弦。
禁火 薛逢 
日日冒煙塵，忽忽禁火辰。塞榆關水濕，邊草賊迴春。歲月傷風邁，瘡痍念苦辛。沙中看白骨，腸斷故鄉人。
詠柳 薛逢 
弱植驚風急自傷，暮來翻遣思悠揚。曾飄紫陌隨高下，敢拂朱闌競短長。縈砌乍飛還乍舞，撲池如雪又如霜。莫令歧路頻攀折，漸擬垂陰到畫堂。
宮詞 薛逢  唐诗三百首 宫怨 七言律诗
十二樓中盡曉妝，望仙樓上望君王。鎖銜金獸連環冷，水滴銅龍晝漏長。雲髻罷梳還對鏡，羅衣欲換更添香。遙窺正殿簾開處，袍袴宮人掃御牀。
長安春日 薛逢 
窮途日日困泥沙，上苑年年好物華。荆棘不當車馬道，管弦長奏綺羅家。王孫草上悠揚蝶，少女風前爛熳花。嬾出任從遊子笑，入門還是舊生涯。
韋壽博書齋 薛逢 
玄晏先生已白頭，不隨鵷鷺狎羣鷗。元卿謝免開三逕，平仲朝歸臥一裘。醉後獨知殷甲子，病來猶作晉春秋。塵纓未濯今如此，野水無情處處流。
潼關河亭 薛逢  抒情 地方 写景
重岡如抱嶽如蹲，屈曲秦川勢自尊。天地併功開帝宅，山河相湊束龍門。櫓聲嘔軋中流渡，柳色微茫遠岸村。滿眼波濤終古事，年來惆悵與誰論。
送衢州崔員外 薛逢 
笑分銅虎別京師，嶺下山川想到時。紅樹暗藏殷浩宅，綠蘿深覆偃王祠。風茅向暖抽書帶，露竹迎風舞釣絲。休指巖西數歸日，知君已負白雲期。
開元後樂 薛逢 
莫奏開元舊樂章，樂中歌曲斷人腸。鄶王玉笛三更咽，虢國金車十里香。一自犬戎生蘇北，便從征戰老汾陽。中原駿馬搜求盡，沙苑年來草又芳。
漢武宮辭 薛逢 
漢武清齋夜築壇，自斟明水醮仙官。殿前玉女移香案，雲際金人捧露盤。絳節幾時還入夢，碧桃何處更驂鸞？茂陵煙雨埋弓劒，石馬無聲蔓草寒。
潼關驛亭 薛逢 
河上關門日日開，古今名利旋堪哀。終軍壯節埋黃土，楊震豐碑翳綠苔。寸祿應知霑有分，一官常懼處非才。猶驚往歲同袍者，尚逐江東計吏來。
五峯隠者 薛逢 
煙霞壁立水溶溶，路轉崖回旦暮中。鸂鶒畏人沈澗月，山羊投石挂巖松。高齋既許陪雲宿，晚稻何妨爲客舂。今日見君嘉遯處，悔將名利役疎慵。
上吏部崔相公 薛逢 
龍門曾共戰驚瀾，雷電浮雲出濬湍。紫府有名同羽化，碧霄無路却泥蟠。公車未結王生襪，客路虛彈貢禹冠。今日罏錘任真宰，暫回風水不應難。
送劉郎中牧杭州 薛逢 
一州橫制浙江灣，臺榭參差積翠間。樓下潮回滄海浪，枕邊雲起剡溪山。吳江水色連隄闊，越俗舂聲隔岸還。聖代牧人無遠近，好將能事濟清閑。
貧女吟 薛逢 
殘妝滿面淚闌干，幾許幽情欲話難。雲髻嬾梳愁拆鳳，翠蛾羞照恐驚鸞。南鄰送女初鳴珮，北里迎妻已夢蘭。惟有深閨顦顇質，年年長凭繡牀看。
夜宴觀妓 薛逢 
燈火熒煌醉客豪，捲簾羅綺豔仙桃。纖腰怕束金蟬斷，鬢髪宜簪白燕高。愁傍翠蛾深八字，笑回丹臉利雙刀。無因得薦陽臺夢，願拂餘香到緼袍。
送西川杜司空赴鎮 薛逢 
黑眉玄髪尚依然，紫綬金章五十年。三入鳳池操國柄，八分龍節付兵權。東周城闕中天外，西蜀樓臺落日邊。莫遣洪罏曠真宰，九流人物待陶甄。
長安夜雨 薛逢  写雨 抒怀 写景 雨
滯雨通宵又徹明，百憂如草雨中生。心關桂玉天難曉，運落風波夢亦驚。壓樹早鴉飛不散，到窗寒鼓濕無聲。當年志氣俱消盡，白髮新添四五莖。
獵騎 薛逢 
兵印對封入衛稀，碧空雲盡早霜微。滻川桑落鵰初下，渭曲禾收兔正肥。陌上管弦清似語，草頭弓馬疾如飛。豈知萬里黃雲戍，血迸金瘡臥鐵衣。
金城宮 薛逢 
憶昔明皇初御天，玉輿頻此駐神仙。龍盤藻井噴紅豔，獸坐金牀吐碧煙。雲外笙歌岐薛醉，月中臺榭后妃眠。自從戎馬生河雒，深鎖篷萊一百年。
驚秋 薛逢 
露竹風蟬昨夜秋，百年心事付東流。明霜義分成虛話，阜俗文章惜暗投。長笑李斯稱溷鼠，每多莊叟喻犧牛。五湖煙水盈歸夢，蘆荻花中一釣舟。
六街塵 薛逢 
六街塵起鼓鼕鼕，馬足車輸在處通。百役並驅衣食內，四民長走路岐中。年光與物隨流水，世事如花落曉風。名利到身無了日，不知今古旋成空。
悼古 薛逢 
細推今古事堪愁，貴賤同歸土一丘。漢武玉堂人豈在，石家金谷水空流。光陰自旦還將暮，草木從春又到秋。閑事與時俱不了，且將身暫醉鄉遊。
九華觀廢月池 薛逢 
曾發簫聲水檻前，夜蟾寒沼兩嬋娟。微波有恨終歸海，明月無情却上天。白鳥帶將林外雪，綠荷枯盡渚中蓮。榮華不肯人間住，須讀莊生第一篇。
社日遊開元觀 薛逢 
松栢當軒蔓桂籬，古壇衰草暮風吹。荒涼院宇無人到，寂寞煙霞只自知。浪漬法堂餘像設，水存虛殿半科儀。因求天寶年中夢，故事分明載折碑。
九日曲池遊眺 薛逢 
陌上秋風動酒旗，江頭絲竹競相追。正當海晏河清日，便是修文偃武時。繡轂盡爲行樂伴，豔歌皆屬太平詩。微臣辛忝頒堯曆，一望郊原愜所思。
九日郡齋有感 薛逢 
白日貪長夜更長，百般無意更思量。三冬不見秦中雪，九日惟添鬢畔霜。霞泛水文沈暮色，樹凌金氣發秋光。樓前野菊無多少，一雨重開一番黃。
九日嘉州發軍亭即事 薛逢 
三江分注界平沙，何處雲山是我家？無鶴洲中翻白浪，掬金灘上折黃花。不愁故國歸無日，却恨浮名苦有涯。向暮灑酣賓客散，水天狼籍變餘霞。
九日雨中言懷 薛逢  长江
餻果盈前益自愁，那堪風雨滯刀州。單牀冷席他鄉夢，紫榝黃花故國秋。萬里音書何寂寂，百年生計甚悠悠。潛將滿眼思家淚，灑寄長江東北流。
題劒門先寄上西蜀杜司徒 薛逢 
峭壁橫空限一隅，劃開元氣建洪樞。梯航百貨通邦計，鍵閉諸蠻屏帝都。西蹙犬戎威北狄，南吞荆郢制東吳。千年管鑰誰熔範，只自先天造化爐。
八月初一駕幸延喜樓看冠帶降戎 薛逢 
城頭旭日照闌干，城下降戎綵仗攢。九陌塵埃千騎合，萬方臣妾一聲歡。樓臺乍仰中天易，衣服初迴左袵難。清水莫教波浪濁，從今赤嶺屬長安。
送司徒相公赴闕 薛逢 
丞相銜恩赴闕時，錦城寒菊始離披。龍媒舊識朝天路，雞樹長虛入夢枝。十載殿廷連步武，雨來庸蜀撫疲羸。莫愁中土無人識，自有明明聖主知。
送靈州田尚書 薛逢 
陰風獵獵滿旗竿，白草颼颼劒氣攢。九姓羌渾隨漢節，六州蕃落從戎鞍。霜中入塞琱弓硬，月下翻營玉帳寒。今曰路傍誰不指，穰苴門戶慣登壇。
座中走筆送前蕭使君 薛逢 
笙歌慘慘咽離筵，槐柳陰陰五月天。未學蘇秦榮佩印，却思平子賦歸田。芙蓉欲綻溪邊蘂，楊柳初迷渡口煙。自笑無成今老大，送君垂淚郭門前。
重送徐州李從事商隠 薛逢 
曉乘征騎帶犀渠，醉別都門慘袂初。蓮府望高秦御史，柳營官重漢尚書。斬蛇澤畔人煙曉，戲馬臺前樹影疎。尺組挂身何用處，古來名利盡丘墟。
醉中聞甘州 薛逢  黄河
老聽笙歌亦解愁，醉中因遣合甘州。行追赤嶺千山外，坐想黃河一曲流。日暮豈堪征婦怨，路傍能結旅人愁。左綿刺史心先死，淚滿朱弦催白頭。
北亭醉後敘舊贈東川陳書記 薛逢 
二十年前事盡空，半隨波浪半隨風。謀身喜斷韓雞尾，辱命羞攜楚鵲籠。符竹謬分錦水外，妻孥猶隔散關東。臨岐莫怪朱弦絕，曾是君家入爨桐。
宣政殿前陪位觀冊順宗憲宗皇帝尊號 薛逢 
樓頭鐘鼓遰相催，曙色當衙曉仗開。孔雀扇分香案出，兖龍衣動冊函來。金泥照耀傳中旨，玉節從容引上台。盛禮永尊徽號畢，聖慈南面不勝哀。
元日樓前觀仗 一 薛逢 
千門曙色鏁寒梅，五夜疎鐘曉箭催。寶馬占隄朝闕去，香車爭路進名來。天臨玉几班初合，日照金雞仗欲迴。更傍紫微瞻北斗，上林佳氣滿樓臺。
元日樓前觀仗 二 薛逢 
曈曈初日照樓臺，漠漠祥雲雉扇開。星駐冕旒三殿曉，雲翻珠翠六宮來。山呼聖壽煙霞動，風轉金章鳥獸迴。欲識普恩無遠近，萬方歡忭一聲雷。
醉中看花因思去歲之任 薛逢 
去歲乘軺出上京，軍機旦暮促前程。狂花野草途中恨，春月秋風劒外情。愁見瘴煙遮路色，厭聞溪水下灘聲。不辭醉伴諸年少，羞對紅妝白髮生。
題白馬驛 薛逢 
晚麥芒乾風似秋，旅人方作蜀門遊。家林漸隔梁山遠，客路長依漢水流。滿壁存亡俱是夢，百年榮辱盡堪愁。胸中憤氣文難遣，強指豐碑哭武侯。
題籌筆驛 薛逢 
天地三分魏蜀吳，武侯倔起贊訐謨。身依豪杰傾心術，目對雲山演陣圖。赤伏運衰功莫就，皇綱力振命先徂。出師表上留遺懇，猶自千年激壯夫。
賀楊收作相 薛逢 
闕下憧憧車馬塵，沈浮相次宦遊身。須知金印朝天客，同是沙隄避路人。威鳳偶時因瑞聖，應龍無水謾通神。立門不是趨時客，始向窮途學問津。
元日田家 薛逢 
南村晴雪北村梅，樹裏茅簷曉盡開。蠻榼出門兒婦去，烏龍迎路女郎來。相逢但祝新正壽，對舉那愁暮景催。長笑士林因宦別，一官輕是十年迴。
送慶上人歸湖州因寄道儒座主 薛逢 
上人今去白蘋洲，霅水苕溪我舊遊。夜雨暗江漁火出，夕陽沈浦鴈花收。閑聽別鳥啼紅樹，醉看歸僧櫂碧流。若見儒公憑寄語，數莖霜鬢已驚秋。
早發剡山 薛逢 
正懷何謝俯長流，更覽餘封識嵊州。樹色老依官舍晚，溪聲涼傍客衣秋。南巖氣爽橫郛郭，天姥雲晴拂寺樓。日暮不堪還上馬，蓼花風起路悠悠。
題春臺觀 薛逢 
殿前松柏晦蒼蒼，杏遶仙壇水遶廊。垂露額題精思院，博山爐褭降真香。苔侵古碣迷陳事，雲到中峯失上方。便擬尋溪弄花去，洞天誰更待劉郎。
春晚東園曉思 薛逢 
劒外春餘日更長，東園留醉樂高張。松杉露滴無情淚，桃杏風飄不語香。鶯戀葉深啼綠樹，燕窺巢穩坐彫梁。也知留滯年華晚，爭那罇前樂未央。
芙蓉溪送前資州裴使君歸京寧拜戶部裴侍郎 薛逢 
桑柘林枯𪍷麥乾，欲分離袂百憂攢。臨溪莫話前途遠，舉酒須歌後會難。薄宦未甘霜髪改，夾衣猶耐水風寒。遙知阮巷歸寧日，幾院兒童候馬看。
伏聞令公疾愈對見延英因有賀詩遠封投獻 薛逢 
吉語云云海外傳，令公疾愈起朝天。皇風再扇寰區內，人鏡重開日月邊。光啓四門通壽域，深疏萬頃溉情田。陪臣自訝迷津久，願識方舟濟巨川。
題獨孤處士村居 薛逢 
江上園盧荆作扉，男驅耕犢婦鳴機。林巒當戶蔦蘿暗，桑柘繞村薑芋肥。幾畝稻田還謂業，兩間茆舍亦言歸。何如一被風塵染，到老云云相是非。
題上皇觀 薛逢 
狂寇窮兵犯帝畿，上皇曾此振戎衣。門前衛士傳清警，砌下奚官掃翠微。雲駐壽宮三洞啓，日迴仙仗六龍歸。當時丹鳳銜書處，老柏蒼蒼已合圍。
奉和僕射相公送東川李支使歸使府夏侯相公 薛逢 
兩地交通布政和，上台深喜使星過。歡留白日千鐘酒，調入青雲一曲歌。寒柳翠添微雨重，臘梅香綻細枝多。平津萬一言卑散，莫忘高松寄女蘿。
送封尚書節制興元 薛逢 
大封茅土鎮襃中，醉出都門殺氣雄。陌上晚花迎虎節，馬前新月學彎弓。珂臨響澗聲先合，斾到春山色更紅。欲識真心報天子，滿旗全是發生風。
送西川梁常侍之新築龍山城幷錫賚兩州刺史及部落酋長等 薛逢 
聖主憂夷貊，屯師翦束欽。皇家思眷祐，星使忽登臨。用命期開國，違天必釁碪。化須均草樹，恩不間飛沈。束馬凌蒼壁，捫蘿上碧岑。瘴川風自熱，劒閣氣長陰。迅瀨從天急，喬松入地深。仰觀唯一逕，俯瞰即千尋。水作新城帶，山爲故壘襟。東開洞君聽，南闢納蠻心。渥澤濡三部，衣冠化雨林。帶文雕白玉，符理篆黃金。鳥道經邛𤏡，星纏過觜參。迴軒如睿獎，休作苦辛吟。
河滿子 薛逢 
繫馬宮槐老，持杯店菊黃。故交今不見，流恨滿川光。
題黃花驛 薛逢 
孤戍迢迢蜀路長，鳥鳴山館客思鄉。更看絕頂煙霞外，數樹巖花照夕陽。
涼州詞 薛逢  黄河 爱国
昨夜蕃兵報國讐，沙州都護破涼州。黃河九曲今歸漢，塞外縱橫戰血流。
觀獵 薛逢 
馬縮寒毛鷹落臕，角弓初暖箭新調。平原踏盡無禽出，竟日翻身望碧霄。
狼煙 薛逢 
三道狼煙過磧來，受降城上探旗開。傳聲却報邊無事，自是官軍入抄回。
俠少年 薛逢 
綠眼胡鷹踏錦韝，五花騘馬白貂裘。往來三市無人識，倒把金鞭上酒樓。
感塞 薛逢 
滿塞旌旗鎮上遊，各分天子一方憂。無因得見哥舒翰，可惜西山十八州。
定山寺 薛逢 
十里松蘿映碧苔，一川晴色鏡中開。遙聞上界翻經處，片片香雲出院來。
越王樓送高梓州入朝 薛逢  长江
乘遞初登建外州，傾心喜事富人侯。方當游藝依仁日，便到攀轅臥轍秋。容聽巴歌消子夜，許陪仙躅上危樓。欲知恨戀情深處，聽取長江旦暮流。
送李蘊赴鄭州因獻盧郎中 薛逢 
僕射陂西想到時，滿川晴色見旌旗。馬融閑臥笛聲遠，王粲醉吟樓影移。幾日賦詩秋水寺，經年草詔白雲司。唯君此去人多羨，却是恩深自不知。
送裴評事 薛逢 
塞垣從事識兵機，只擬平戎不擬歸。入夜茄聲含白髪，報秋榆葉落征衣。城臨戰壘黃雲晚，馬渡寒沙夕照微。此別不應書斷絕，滿天霜雪有鴻飛。
送沈單作尉江都 薛逢 
煬帝都城春水邊，笙歌夜上木蘭船。三千宮女自塗地，十萬人家如洞天。焰焰花枝官舍晚，重重雲影寺牆連。少年作尉須矜慎，莫向樓前墜馬鞭。
送薛耽先輩歸謁漢南 薛逢 
雲繞千峰驛路長，謝家聯句待檀郎。手持碧落新攀桂，月在東軒舊選牀。幾日旌幢延駿馬，到時冰玉動華堂。孔門多少風流處，不遣顏回識醉鄉。
送同年鄭祥先輩歸漢南 薛逢 
年來驚喜兩心知，高處同攀次第枝。人倚繡屏閑賞夜，馬嘶花徑醉歸時。聲名本自文章得，藩溷曾勞筆硯隨。家去恩門四千里，只應從此夢旌旗。
李先輩擢第東歸有贈送 薛逢 
金榜前頭無是非，平人分得一枝歸。正憐日暖雲飄路，何處宴迴風滿衣？門掩長淮心更遠，渡連芳草馬如飛。茂陵自笑猶多病，空有書齋在翠微。
送韓絳歸淮南寄韓綽先輩 薛逢 
島上花枝繫釣船，隋家宮畔水連天。江帆自落鳥飛外，月觀靜依春色邊。門巷草生車轍在，朝廷恩及鴈行聯。相逢且問昭州事，曾鼓莊盆對逝川。
送盧緘歸揚州 薛逢 
曾向雷塘寄掩扉，荀家燈火有餘輝。關河日暮望空極，楊柳渡頭人獨歸。隋苑荒臺風褭褭，灞陵殘雨夢依依。今年春色還相悞，爲我江邊謝釣磯。
送剡客 薛逢 
兩重江外片帆斜，數里林塘遶一家。門掩右軍餘水石，路橫諸謝舊煙霞。扁舟幾處逢溪雪，長笛何人怨柳花。若到天台洞陽觀，葛洪丹井在雲涯。
涼州詞 一 薛逢 
千里東歸客，無心憶舊遊。挂帆遊□水，高枕到青州。
涼州詞 二 薛逢 
君住孤山下，煙深夜徑長。轅門渡綠水，遊苑遶垂楊。
涼州詞 三 薛逢 
樹發花如錦，鶯啼柳若絲。更遊懽宴地，愁見別離時。
送蕭俛相公歸山 薛逢 
眼前軒冕是鴻毛，天上人情謾自勞。脫却朝衣便東去，青雲不及白雲高。
石膏枕 薛逢 
表裏通明不假彫，冷於春雪白於瑤。朝來送在涼牀上，只怕風吹日炙銷。
句 薛逢 
草荒留客院，泥臥餵生臺。碧碎鴛鴦瓦，香埋菡萏罏。初日暉暉上彩旄。金鞍俯鞚塵開處，銀鏑離弦中處聲。昨日鴻毛萬鈞重，今朝山岳一朝輕。
寄道者 趙嘏  洞庭湖
洞庭先生歸路長，海雲望極春茫茫。別來幾度向蓬島，自傍瑤臺折靈草。
虎丘寺贈漁處士 趙嘏 
蘭若雲深處，前年客重過。巖空秋色動，水闊夕陽多。早負江湖志，今如鬢髮何。唯思閑勝我，釣艇在煙波。
陪崔璞侍御和崔㻂春日有懷 趙嘏 
詩家本多感，況值廣陵春。暖駐含窗日，香餘醉袖塵。浮名皆有分，一笑最關身。自此容依託，清才兩故人。
昔昔鹽二十首 垂柳覆金堤 趙嘏 
新年垂柳色，嫋嫋對空閨。不畏芳菲好，自緣離別啼。因風飄玉戶，向日映金堤。驛使何時度，還將贈隴西。
昔昔鹽二十首 蘼蕪葉復齊 趙嘏 
提筐紅葉下，度日採蘼蕪。掬翠香盈袖，看花憶故夫。葉齊誰復見，風暖恨偏孤。一被春光累，容顏與昔殊。
昔昔鹽二十首 水溢芙蓉沼 趙嘏 
淥沼春光後，青青草色濃。綺羅驚翡翠，暗粉妬芙蓉。雲遍窗前見，荷翻鏡裏逢。將心託流水，終日渺無從。
昔昔鹽二十首 花飛桃李蹊 趙嘏 
遠期難可託，桃李自依依。花徑無容跡，戎裘未下機。隨風開又落，度日掃還飛。欲折枝枝贈，那知歸不歸。
昔昔鹽二十首 採桑秦氏女 趙嘏 
南陌採桑出，誰知妾姓秦。獨憐傾國貌，不負早鶯春。珠履盪花濕，龍鉤折桂新。使君那駐馬，自有侍中人。
昔昔鹽二十首 織錦竇家妻 趙嘏 
當年誰不羨，分作竇家妻。錦字行行苦，羅幃日日啼。豈知登隴遠，秪恨下機迷。直候陽關使，殷勤寄海西。
昔昔鹽二十首 關山別蕩子 趙嘏 
那堪聞蕩子，迢遞涉關山。腸爲馬嘶斷，衣從淚滴斑。愁看塞上路，詎惜鏡中顏。儻見征西雁，應傳一字還。
昔昔鹽二十首 風月守空閨 趙嘏 
良人猶遠戍，耿耿夜閨空。繡戶流宵月，羅幃坐晚風。魂飛沙帳北，腸斷玉關中。尚自無消息，錦衾那得同。
昔昔鹽二十首 恆歛千金笑 趙嘏 
玉顏恆自歛，羞出鏡臺前。早惑陽城客，今悲華錦筵。從軍人更遠，投喜鵲空傳。夫壻交河北，迢迢路幾千。
昔昔鹽二十首 長垂雙玉啼 趙嘏 
雙雙紅淚墮，度日暗中啼。雁出居延北，人猶遼海西。向燈垂玉枕，對月灑金閨。不惜羅衣濕，惟愁歸意迷。
昔昔鹽二十首 蟠龍隨鏡隱 趙嘏 
鸞鏡無由照，蛾眉豈忍看。不知愁髮換，空見隱龍蟠。那愜紅顏改，偏傷白日殘。今朝窺玉匣，雙淚落闌干。
昔昔鹽二十首 彩鳳逐帷低 趙嘏 
巧繡雙飛鳳，朝朝伴下帷。春花那見照，暮色已頻欺。欲卷思君處，將啼裛淚時。何年征戍客，傳語報佳期。
昔昔鹽二十首 驚魂同夜鵲 趙嘏 
萬里無人見，衆情難與論。思君常入夢，同鵲屢驚魂。孤寢紅羅帳，雙啼玉筯痕。妾心甘自保，豈復暫忘恩。
昔昔鹽二十首 倦寢聽晨雞 趙嘏 
去去邊城騎，愁眠掩夜閨。披衣窺落月，拭淚待鳴雞。不憤連年別，那看長夜啼。功成應自恨，早晚發遼西。
昔昔鹽二十首 暗牑懸蛛網 趙嘏 
暗中蛛網織，歷亂綺窗前。萬里終無信，一條徒自懸。分從珠露滴，愁見隟風牽。妾意何聊賴，看看劇斷絃。
昔昔鹽二十首 空梁落燕泥 趙嘏 
春至今朝燕，花時伴獨啼。飛斜珠箔隔，語近畫梁低。帷卷閑窺戶，牀空暗落泥。誰能長對此，雙去復雙栖。
昔昔鹽二十首 前年過代北 趙嘏 
代北幾千里，前年又復經。燕山雲自合，胡塞草應青。鐵馬喧鼙鼓，蛾眉怨錦屏。不知羌笛曲，掩淚若爲聽。
昔昔鹽二十首 今歲往遼西 趙嘏 
萬里飛書至，聞君已渡遼。秪諳新別苦，忘却舊時嬌。烽戍年將老，紅顏日向彫。胡沙兼漢苑，相望幾迢迢。
昔昔鹽二十首 一去無還意 趙嘏 
良人征絕域，一去不言還。百戰攻胡虜，三冬阻玉關。蕭蕭邊馬思，獵獵戍旗閑。獨抱千重恨，連年未解顏。
昔昔鹽二十首 那能惜馬蹄 趙嘏 
雲中路杳杳，江畔草淒淒。妾久垂珠淚，君何惜馬蹄。邊風悲曉角，營月怨春鼙。未道休征戰，愁眉又復低。
送權先輩歸覲信安 趙嘏 
衣綵獨歸去，一枝蘭更香。馬嘶芳草渡，門掩百花塘。野色亭臺晚，灘聲枕簟涼。小齋松島上，重葉覆書堂。
曉發 趙嘏 
旅行宜蚤發，況復是南歸。月影緣山盡，鐘聲隔浦微。星殘螢共映，葉落鳥驚飛。去去渡南渚，樹深人出稀。
送友人鄭州歸覲 趙嘏 
爲有趨庭戀，應忘道路賒。風消滎澤凍，雨靜圃田沙。古陌人來遠，遙天雁勢斜。園林新到日，春酒酌梨花。
洛中逢盧郢石歸覲 趙嘏 
不堪俱失意，相送出東周。緣切倚門戀，倍添爲客愁。春山和雪靜，寒水帶冰流。別後期君處，靈源紫閣秋。
贈越客 趙嘏  长江
故國波濤隔，明時心久留。獻書雙闕晚，看月五陵秋。南棹何當返，長江憶共遊。定知釣魚伴，相望在汀州。
經無錫縣醉後吟 趙嘏 
客過無名姓，扁舟繫柳陰。窮秋南國淚，殘日故鄉心。京洛衣塵在，江湖酒病深。何須覓陶令，乘醉自橫琴。
東歸道中二首 一 趙嘏 
平生事行役，今日始知非。歲月老將至，江湖春未歸。傳家有天爵，主祭用儒衣。何必勞知己，無名亦息機。
東歸道中二首 二 趙嘏 
未明喚僮僕，江上憶殘春。風雨落花夜，山川驅馬人。星星一鏡髮，草草百年身。此日念前事，滄洲情更親。
長洲 趙嘏 
扁舟殊不繫，浩蕩路纔分。范蠡湖中樹，吳王苑外雲。悲心人望月，獨夜雁離羣。明發還驅馬，關城見日曛。
江邊 趙嘏 
終日勞車馬，江邊款竹扉。殘花春浪闊，小酒故人稀。戍鼓客帆遠，津雲夕照微。何由兄與弟，俱及暮春歸。
宿靈巖寺 趙嘏  太湖
明月溪頭寺，蟲聲滿橘洲。倚欄香徑晚，移石太湖秋。古樹雲歸盡，荒臺水更流。無人見惆悵，獨上最高樓。
越中寺居 趙嘏 
遲客疎林下，斜溪小艇通。野橋連寺月，高竹半樓風。水靜魚吹浪，枝閑鳥下空。數峰相向綠，日夕郡城東。
贈金剛三藏 趙嘏 
心法云無住，流沙歸復來。錫隨山鳥動，經附海船回。洗足柳遮寺，坐禪花委苔。惟將一童子，又欲過天台。
長安晚秋 趙嘏  思归 秋天 菊花 花 写花
雲物淒涼拂曙流，漢家宮闕動高秋。殘星幾點雁橫塞，長笛一聲人倚樓。紫豔半開籬菊靜，紅衣落盡渚蓮愁。鱸魚正美不歸去，空戴南冠學楚囚。
齊安早秋 趙嘏 
流年堪惜又堪驚，砧杵風來滿郡城。高鳥過時秋色動，征帆落處暮雲平。思家正歎江南景，聽角仍含塞北情。
東望 趙嘏 
楚江橫在草堂前，楊柳洲西載酒船。兩見梨花歸不得，每逢寒食一潸然。斜陽映閣山當寺，微綠含風月滿川。同郡故人攀桂盡，把詩吟向泬寥天。
長安月夜與友人話故山 趙嘏 
宅邊秋水浸苔磯，日日持竿去不歸。楊柳風多潮未落，蒹葭霜冷雁初飛。重嘶匹馬吟紅葉，却聽疎鐘憶翠微。今夜秦城滿樓月，故人相見一沾衣。
題橫水驛雙峰院松 趙嘏 
故園溪上雪中別，野館門前雲外逢。白髮漸多何事苦，清陰長在好相容。迎風幾拂朝天騎，帶月猶含度嶺鐘。更憶葛洪丹井畔，數株臨水欲成龍。
發剡中 趙嘏 
正懷何謝俯長流，更覽餘封識嵊州。樹色老依官舍晚，溪聲涼傍客衣秋。南巖氣爽橫郛郭，天姥雲晴拂寺樓。日暮不堪還上馬，蓼花風起路悠悠。
登安陸西樓 趙嘏 
樓上華筵日日開，眼前人事祗堪哀。征車自入紅塵去，遠水長穿綠樹來。雲雨暗更歌舞伴，山川不盡別離杯。無由併寫春風恨，欲下鄖城首重回。
九日陪越州元相燕龜山寺 趙嘏 
佳晨何處泛花遊，丞相筵開水上頭。雙影斾搖山雨霽，一聲歌動寺雲秋。林光靜帶高城晚，湖色寒分半檻流。共賀萬家逢此節，可憐風物似荆州。
經漢武泉 趙嘏 
芙蓉苑裏起清秋，漢武泉聲落御溝。他日江山映蓬鬢，二年楊柳別漁舟。竹間駐馬題詩去，物外何人識醉遊。盡把歸心付紅葉，晚來隨水向東流。
曲江春望懷江南故人 趙嘏 
杜若洲邊人未歸，水寒煙暖想柴扉。故園何處風吹柳，新雁南來雪滿衣。目極思隨原草遍，浪高書到海門稀。此時愁望情多少，萬里春流遶釣磯。
上令狐相公 趙嘏 
鶚在卿雲冰在壺，代天才業奉訏謨。榮同伊陟傳朱戶，秀比王商入畫圖。昨夜星辰回劍履，前年風月滿江湖。不知機務時多暇，猶許詩家屬和無。
憶山陽 趙嘏 
家在枚臯舊宅邊，竹軒晴與楚坡連。芰荷香遶垂鞭袖，楊柳風橫弄笛船。城礙十洲煙島路，寺臨千頃夕陽川。可憐時節堪歸去，花落猿啼又一年。
二 趙嘏 
折柳城邊起暮愁，可憐春色獨懷憂。傷心正歎人間事，回首更慚江上鷗。鶗鴂聲中寒食雨，芙蓉花外夕陽樓。憑高滿眼送清渭，去傍故山山下流。
送僧歸廬山 趙嘏  庐山
禪棲忽憶五峰遊，去著方袍謝列侯。經啓樓臺千葉曙，錫含風雨一枝秋。題詩片石侵雲在，洗鉢香泉覆菊流。却憶前年別師處，馬嘶殘月虎溪頭。
贈天卿寺神亮上人 趙嘏 
五看春盡此江濆，花自飄零日自曛。空有慈悲隨物念，已無蹤跡在人羣。迎秋日色簷前見，入夜鐘聲竹外聞。笑指白蓮心自得，世間煩惱是浮雲。
降虜 趙嘏 
廣武溪頭降虜稀，一聲寒角怨金微。河湟不在春風地，歌舞空裁雪夜衣。鐵馬半嘶邊草去，狼煙高映塞鴻飛。揚雄尚白相如吃，今日何人從獵歸。
平戎 趙嘏 
邊聲一夜殷秋鼙，牙帳連烽擁萬蹄。武帝未能忘塞北，董生纔足使膠西。冰橫曉渡胡兵合，雪滿窮沙漢騎迷。自古平戎有良策，將軍不用倚雲梯。
宿楚國寺有懷 趙嘏 
風動衰荷寂寞香，斷煙殘月共蒼蒼。寒生晚寺波搖壁，紅墮疎林葉滿牀。起雁似驚南浦棹，陰雲欲護北樓霜。江邊松菊荒應盡，八月長安夜正長。
早發剡中石城寺 趙嘏 
暫息勞生樹色間，平明機慮又相關。吟辭宿處煙霞去，心負秋來水石閒。竹戶半開鐘未絕，松枝靜霽鶴初還。明朝一倍堪惆悵，回首塵中見此山。
寄歸 趙嘏 
三年踏盡化衣塵，只見長安不見春。馬過雪街天未曙，客迷關路淚空頻。桃花塢接啼猿寺，野竹庭通畫鷁津。早晚相酬身事了，水邊歸去一閒人。
獻淮南李相公 趙嘏 
傅巖高靜見台星，廟畧當時討不庭。萬里有雲歸碧落，百川無浪到滄溟。軍中老將傳兵術，江上諸侯受政經。聞道國人思再入，鎔金新鑄鶴儀形。
宛陵寓居上沈大夫二首 一 趙嘏 
滿耳歌謠滿眼山，宛陵城郭翠微間。人情已覺春長在，溪戶仍將水共閒。曉色入樓紅藹藹，夜聲尋砌碧潺潺。幽雲高鳥俱無事，晚伴西風醉客還。
宛陵寓居上沈大夫二首 二 趙嘏 
溪樹參差綠可攀，謝家雲水滿東山。能忘天上他年貴，來結林中一日閒。醉叩玉盤歌褭褭，暖鳴幽澗鳥關關。觥籌不盡須歸去，路在春風縹緲間。
淮信賀滕邁台州 趙嘏 
凋瘵民思太古風，上賢綏輯副宸衷。舟移清鏡禹祠北，路轉翠屏天姥東。旌斾影前橫竹馬，詠歌聲裏樂樵童。遙知到郡滄波晏，三島離離一望中。
下第寄宣城幕中諸公 趙嘏 
一醉曾將萬事齊，暫陪歡去便如泥。黃花李白墓前路，碧浪桓彝宅後溪。九月霜中隨計吏，十年江上灌春畦。莫言春盡不惆悵，自有閒眠到日西。
送令狐郎中赴郢州 趙嘏 
佐幕才多始拜侯，一門清貴動神州。霜蹄曉駐秦雲斷，野斾晴翻郢樹秋。幾處塵生隨候騎，半江帆盡見分流。大馮罷相吟詩地，莫惜頻登白雪樓。
送盧緘歸揚州 趙嘏 
曾向雷塘寄掩扉，荀家燈火有餘輝。關河日暮望空極，楊柳渡頭人獨歸。隋苑荒臺風褭褭，灞陵殘雨夢依依。今年春色還相悞，爲我江邊謝釣磯。
送李裴評事 趙嘏 
塞垣從事識兵機，只擬平戎不擬歸。入夜笳聲含白髮，報秋榆葉落征衣。城臨戰壘黃雲晚，馬渡寒沙夕照微。此別不應書斷絕，滿天霜雪有鴻飛。
別麻氏 趙嘏 
曉哭呱呱動四隣，于君我作負心人。出門便涉東西路，回首初驚枕席塵。滿眼淚珠和語咽，舊窗風月更誰親。分離況值花時節，從此東風不似春。
代人贈別 趙嘏 
月自斜窗夢自驚，衷腸中有萬愁生。清猿處處三聲盡，碧落悠悠一水橫。平子定情詞麗絕，詩人匪石誓分明。會須攜手乘鸞去，簫史樓臺在玉京。
寒食新豐別友人 趙嘏 
一百五日家未歸，新豐雞犬獨依依。滿樓春色傍人醉，半夜雨聲前計非。繚繞溝塍含綠晚，荒涼樹石向川微。東風吹淚對花落，憔悴故交相見稀。
李侍御歸山同宿華嚴寺 趙嘏 
家有青山近玉京，風流柱史早知名。園林手植自含綠，霄漢眼看當去程。處處白雲迷駐馬，家家紅樹近流鶯。相逢一宿最高寺，夜夜翠微泉落聲。
今年新先輩以遏密之際每有讌集必資清談書此奉賀 趙嘏 
天上高高月桂叢，分明三十一枝風。滿懷春色向人動，遮路亂花迎馬紅。鶴馭迴飄雲雨外，蘭亭不在管絃中。居然自是前賢事，何必青樓倚翠空。
自遣 趙嘏 
晚樹疎蟬起別愁，遠人回首憶滄洲。江連故國無窮恨，日帶殘雲一片秋。久客轉諳時態薄，多情只共酒淹留。到頭生長煙霞者，須向煙霞老始休。
浙東陪元相公遊雲門寺 趙嘏 
松下山前一徑通，燭迎千騎滿山紅。溪雲乍歛幽巖雨，曉氣初高大斾風。小檻宴花容客醉，上方看竹與僧同。歸來吹盡嚴城角，路轉橫塘亂水東。
陪韋中丞宴扈都頭花園 趙嘏 
門下煙橫載酒船，謝家攜客醉華筵。尋花偶坐將軍樹，飲水方重刺史天。幾曲豔歌春色裏，斷行高鳥暮雲邊。分明聽得輿人語，願及行春更一年。
花園即事呈常中丞 趙嘏 
煙煖池塘柳覆臺，百花園裏看花來。燒衣焰席三千樹，破鼻醒愁一萬杯。不肯爲歌隨拍落，却因令舞帶香迴。山公仰爾延賓客，好傍春風次第開。
宿何書記先輩延福新居 趙嘏 
松下有琴閑未收，一燈高爲石叢留。詩情似到山家夜，樹色輕含御水秋。小榼提攜終永日，半斑容鬢漫生愁。因君撫掌問時俗，紫閣堆簷不舉頭。
秦中逢王處士 趙嘏 
萬水東流去不迴，先生獨自負仙才。蘂宮橫浪海邊別，鶴翅駐雲天上來。幾處吹簫森羽衛，誰家殘月下樓臺。春風正好分瓊液，乞取當時白玉杯。
江上逢許逸人 趙嘏 
是非處處生塵埃，唯君襟抱無嫌猜。收帆依雁湓浦宿，帶雨別僧衡嶽迴。芳罇稍駐落日唱，醉袖更拂長雲開。清秋華髮好相似，却把釣竿歸去來。
和令狐補闕春日獨遊西街 趙嘏 
左掖初辭近侍班，馬嘶尋得過街閑。映鞭柳色微遮水，隨步花枝欲礙山。暖泛鳥聲來席上，醉從詩句落人間。此時失意哀吟客，更覺風流不可攀。
廣陵答崔琛 趙嘏 
棹倚隋家舊院墻，柳金梅雪撲簷香。朱樓映日重重晚，碧水含光灩灩長。八斗已聞傳姓字，一枝何足計行藏。聲名官職應前定，且把旌麾入醉鄉。
答友人 趙嘏 
詩家才子酒家仙，遊宦曾依積水邊。窗戶動搖三島樹，琴尊安穩五湖船。羅浮道士分瓊液，錦席佳人豔楚蓮。今日相逢朗吟罷，滿城砧杵一燈前。
送張又新除溫州 趙嘏 
東晉江山稱永嘉，莫辭紅斾向天涯。凝絃夜醉松亭月，歇馬曉尋溪寺花。地與剡川分水石，境將蓬島共煙霞。却愁明詔徵非晚，不得秋來見海槎。
送滕邁郎中赴睦州 趙嘏 
郡齋秋盡一江橫，頻命郎官地更清。星月去隨新詔動，旌旗遙映故山明。詩尋片石依依晚，帆挂孤雲杳杳輕。想到釣臺逢竹馬，只應歌詠伴猿聲。
送剡客 趙嘏 
兩重江外片帆斜，數里林塘遶一家。門掩右軍餘水石，路橫諸謝舊煙霞。扁舟幾處逢溪雪，長笛何人怨柳花。若到天台洞陽觀，葛洪丹井在雲涯。
李先輩擢第東歸有贈送 趙嘏 
金榜前頭無是非，平人分得一枝歸。正憐日煖雲飄路，何處宴迴風滿衣？門掩長淮心更遠，渡連芳草馬如飛。茂陵自笑猶多病，空有書齋在翠微。
送同年鄭祥先輩歸漢南 趙嘏 
年來驚喜兩心知，高處同攀次第枝。人倚繡屏閑賞夜，馬嘶花徑醉歸時。聲名本是文章得，藩閫曾勞筆硯隨。家去恩門四千里，只應從此夢旌旗。
送沈單作尉江都 趙嘏 
煬帝都城春水邊，笙歌夜上木蘭船。三千宮女自塗地，十萬人家如洞天。焰焰花枝官舍晚，重重雲影寺墻連。少年作尉須矜慎，莫向樓前墜馬鞭。
送李蘊赴鄭州因獻盧郎中俶 趙嘏 
僕射陂西想到時，滿川晴色見旌旗。馬融閑臥笛聲遠，王粲醉吟樓影移。幾日賦詩秋水寺，經年草詔白雲司。唯君此去人多羨，却是恩深自不知。
送韓絳歸淮南寄韓綽先輩 趙嘏 
島上花枝繫釣船，隋家宮畔水連天。江帆自落鳥飛外，月觀靜依春色邊。門巷草生車轍在，朝廷恩及雁行聯。相逢且問昭州事，曾鼓莊盆對逝川。
送薛耽先輩歸謁漢南 趙嘏 
雲繞千峰驛路長，謝家聯句待檀郎。手持碧落新攀桂，月在東軒舊選牀。幾日旌幢延駿馬，到時冰玉動華堂。孔門多少風流處，不遣顏回識醉鄉。
送陳嘏登第作尉歸覲 趙嘏 
千峰歸去舊林塘，溪縣門前即故鄉。曾把桂誇春里巷，重憐身稱錦衣裳。洲迷翠羽雲遮檻，露濕紅蕉月滿廊。就養舉朝人共羨，清資讓却校書郎。
送裴延翰下第歸覲滁州 趙嘏 
失意何曾恨解攜，問安歸去秣陵西。郡斜楊柳春風岸，山映樓臺明月溪。江上詩書懸素業，日邊門戶倚丹梯。一枝攀折回頭是，莫向清秋惜馬蹄。
題崇聖寺簡雲端僧錄 趙嘏 
暮塵飄盡客愁長，來扣禪關月滿廊。宋玉逢秋空雪涕，淨名無地可容牀。高雲覆檻千巖樹，疎磬含風一夜霜。回首故園紅葉外，只將多病告醫王。
越中寺居寄上主人 趙嘏 
野寺初容訪靜來，晚晴江上見樓臺。中林有路到花盡，一日無人看竹迴。自曬詩書經雨後，別留門戶爲僧開。苦心若是酬恩事，不敢吟春憶酒杯。
早出洞仙觀 趙嘏 
露濃如水灑蒼苔，洞口煙蘿密不開。殘月色低當戶後，曉鐘聲逈隔山來。春生藥圃芝猶短，夜醮齋壇鶴未迴。愁是獨尋歸路去，人間步步是塵埃。
題昭應王明府溪亭 趙嘏 
靖節何須彭澤逢，菊洲松島水悠溶。行人自折門前柳，高鳥不離溪畔峰。曉渭度簷帆的的，晚原含雨樹重重。軒車過盡無公事，枕上一聲長樂鐘。
贈王先生 趙嘏 
太一真人隱翠霞，早年曾降蔡經家。羽衣使者峭於鶴，鳥爪侍娘飄若花。九鼎欄干歸馬齒，三山窕窈步雲涯。時因弟子偷靈藥，散落人間駐物華。
贈道者 趙嘏 
華蓋飄飄綠鬢翁，往來朝謁蘂珠宮。幾年山下陰陽鼎，盡日澗邊桃李風。野跡似雲無處著，仙容如水與誰同。應憐有客外妻子，思在長生一顧中。
王先生不別而去 趙嘏 
仙翁歸袖拂煙霓，一卷素書還獨攜。劚藥滿囊身不病，抱琴何處鶴同棲？霑衣盡日看山坐，搔首殘春向路迷。樹樹白雲幽徑絕，短船空倚武陵溪。
山陽盧明府以雙鶴寄遺白氏以詩回答因寄和 趙嘏 
緱山雙去羽翰輕，應爲仙家好弟兄。茅固枕前秋對舞，陸雲溪上夜同鳴。紫泥封處曾回首，碧落歸時莫問程。自笑滄江一漁叟，何由似爾到層城。
贈李秘書 趙嘏 
束帶臨風氣調新，孔門才業獨誰倫。杉松韻冷雪溪暗，鸞鶴勢高天路春。美玉韞來休問價，芳枝攀去正無塵。莫將芸閣輕科第，須作人間第一人。
迴於道中寄舒州李珏相公 趙嘏 
都無鄙吝隔塵埃，昨日丘門避席來。靜語乍臨清廟瑟，披風如在九層臺。幾煩命妓浮溪棹，再許論詩注酒杯。從此微塵知感戀，七真臺上望三台。
舒州獻李相公 趙嘏 
野人留得五湖船，丞相興歌郡國年。醉筆倚風飄澗雪，靜襟披月坐樓天。鶴歸華表山河在，氣返青雲雨露全。聞說萬方思舊德，一時傾望重陶甄。
成名年獻座主僕射兼呈同年 趙嘏 
拂煙披月羽毛新，千里初辭九陌塵。曾失玄珠求[象罔]，不將雙耳負伶倫。賈嵩詞賦相如手，楊乘歌篇李白身。除却今年仙侶外，堂堂又見兩三春。
抒懷上歙州盧中丞宣州杜侍郎 趙嘏 
東來珠履與旌旗，前者登朝亦一時。竹馬迎呼逢稚子，柏臺長告見男兒。花飄舞袖樓相倚，角送歸軒客盡隨。獨有賤夫懷感激，十年兩地負恩知。
山陽韋中丞罷郡因獻 趙嘏 
笙歌只是舊笙歌，腸斷風流奈別何。照物二年春色在，感恩千室淚痕多。盡將魂夢隨西去，猶望旌旗暫一過。今日尊前無限思，萬重雲月隔煙波。
山陽即席獻裴中丞 趙嘏 
早年天上見清塵，今日樓中醉一春。暫肯剖符臨水石，幾曾焚筆動星辰。瓊臺雪映迢迢鶴，蓬島波橫浩浩津。好是仙家羽衣使，欲敎垂涕問何人。
西峰即事獻沈大夫 趙嘏 
松竹閑遊道路身，衣襟落盡往來塵。山連謝宅餘霞在，水映琴溪舊浪春。拂榻從容今有地，酬恩寂寞久無人。安知不及屠沽者，曾對青萍淚滿巾。
杜陵貽杜牧侍御 趙嘏 
紫陌塵多不可尋，南溪酒熟一披襟。山高晝枕石牀隱，泉落夜窗煙樹深。白首尋人嗟問計，青雲無路覓知音。唯君懷抱安如水，他日門墻許醉吟。
下第後上李中丞 趙嘏 
落第逢人慟哭初，平生志業欲何如。鬢毛灑盡一枝桂，淚血滴來千里書。谷外風高摧羽翮，江邊春在憶樵漁。唯應感激知恩地，不待功成死有餘。
淛東贈李副使員外 趙嘏 
妙盡戎機佐上台，少年清苦自霜臺。馬嘶深竹閑宜貴，花拂朱衣美稱才。早入半緣分務重，晚吟多是看山迴。名高漸少翻飛伴，幾度煙霄獨去來。
寄淮南幕中劉員外 趙嘏 
郎官何遜最風流，愛月憐山不下樓。三佐戎旃換朱紱，一辭蘭省見清秋。桂生巖石本瀟灑，鶴到煙空更自由。休向西齋久閑臥，滿朝傾蓋是依劉。
薛廷範從事自宣城至因贈 趙嘏 
少年從事霍嫖姚，來自楓林度柳橋。金管別筵樓灼灼，玉溪回首馬蕭蕭。清風氣調真君輩，知己風流滿聖朝。獨有故人愁欲死，晚簷疎雨動空瓢。
寄潯陽趙校書 趙嘏  庐山
簾下秋江夜影空，倚樓人在月明中。不將行止問朝列，唯脫衣裳與釣翁。幾處別巢悲去燕，十年回首送歸鴻。那應更結廬山社，見說心閒勝遠公。
贈李從貴 趙嘏 
白馬嘶風何處還，鞭梢拂地看南山。珠簾捲盡不回首，春色欲闌休閉關。花外鳥歸殘雨暮，竹邊人語夕陽閑。知君舊隱嵩雲下，巖桂從今幾更攀。
贈陳正字 趙嘏 
魯儒今日意何如，名挂春官選籍初。野艇幾曾尋水去，故山從此與雲疎。吟憐受露花陰足，行覺嘶風馬力餘。聞說晚心心更靜，竹間依舊臥看書。
洞庭寄所思 趙嘏  洞庭湖
目斷蘭臺空望歸，錦衾香冷夢來稀。書中自報刀頭約，天上三看破鏡飛。孤浪謾疑紅臉笑，輕雲忽似舞羅衣。遙知不語坐相憶，寂寞洞房寒燭微。
代人贈杜牧侍御 趙嘏 
郎作東臺御史時，妾長西望歛雙眉。一從詔下人皆羨，豈料恩衰不自知。高闕如天縈曉夢，華筵似水隔秋期。坐來情態猶無限，更向樓前舞柘枝。
旅館聞雁別友人 趙嘏 
路遶秋塘首獨搔，背羣燕雁正呼號。故關何處重相失，碧落有雲終自高。旅宿去緘他日恨，單飛誰見此生勞。行衣濕盡千山雪，腸斷金籠好羽毛。
泊鳧磯江館 趙嘏 
風雪晴來歲欲除，孤舟晚下意何如。月當軒色湖平後，雁斷雲聲夜起初。傍曉管絃何處靜，犯寒楊柳遶津疎。三間茅屋東溪上，歸去生涯竹與書。
春盡獨遊慈恩寺南池 趙嘏 
竹外池塘煙雨收，送春無伴亦遲留。秦城馬上半年客，潘鬢水邊今日愁。氣變晚雲紅映闕，風含高樹碧遮樓。杏園花落遊人盡，獨爲圭峰一舉頭。
重遊楚國寺 趙嘏 
往事飄然去不迴。空餘山色在樓臺，池塘風暖雁尋去。松桂寺高人獨來，莊叟著書真達者。賈生揮涕信悠哉，老僧心地閑於水。猶被流年日日催。
三像寺酬元秘書 趙嘏 
官總芸香閣署崇，可憐詩句落春風。偶然侍坐水聲裏，還許醉吟松影中。車馬照來紅樹合，煙霞詠盡翠微空。不因高寺閑回首，誰識飄飄一塞翁。
獻淮南李僕射 趙嘏  长江
早年曾謁富民侯，今日難甘失鵠羞。新諾似山無力負，舊恩如水滿身流。馬嘶紅葉蕭蕭晚，日照長江灩灩秋。功德萬重知不惜，一言拋得百生愁。
江亭晚望 趙嘏 
碧江涼冷雁來疎，閒望江雲思有餘。秋館池亭荷葉歇，野人籬落豆花初。無愁自得仙翁術，多病能忘太史書。聞說故園香稻熟，片帆歸去就鱸魚。
贈曹處士幽居 趙嘏 
勾漏先生冰玉然，曾將八石問羣仙。中山暫醉一千日，南苑往來三百年。碁局不收花滿洞，霓旌欲別浪翻天。何須更學鴟夷子，頭白江湖一短船。
重陽日示舍弟 趙嘏 
多少鄉心入酒杯，野塘今日菊花開。新霜何處雁初下，故國窮秋首正迴。漸老向人空感激，一生驅馬傍塵埃。侯門無路提攜爾，虛共扁舟萬里來。
客至 趙嘏 
得路逢津更俊才，可憐鞍馬照春來。殘花幾日小齋閉，大笑一聲幽抱開。袖拂碧溪寒繚繞，冠欹紅樹晚裴回。相逢少別更堪恨，何必秋風江上臺。
歲暮江軒寄盧端公 趙嘏 
積水生高浪，長風自北時。萬艘俱擁棹，上客獨吟詩。路以重湖阻，心將小謝期。渚雲愁正斷，江雁重驚悲。笑憶遊星子，歌尋罷貴池。夢來孤島在，醉醒百憂隨。戍逈煙生晚，江寒鳥過遲。問山樵者對，經雨釣船移。敢歎今留滯，猶勝曩別離。醉從陶令得，善必丈人知。道蹇才何取，恩深劍不疑。此身同岸柳，只待變寒枝。
秋日吳中觀貢藕 趙嘏 
野艇幾西東，清泠映碧空。褰衣來水上，捧玉出泥中。葉亂田田綠，蓮餘片片紅。激波纔入選，就日已生風。御潔玲瓏膳，人懷拔擢功。梯山謾多品，不與世流同。
華清宮和杜舍人 趙嘏 
五十年天子，離宮仰峻墻。登封時正泰，御宇日何長。上位先名實，中興事憲章。起戎輕甲胄，餘地復河湟。道帝玄元祖，儒封孔子王。因緣百司署，藂會一人湯。渭水波搖綠，秦郊草半黃。馬馴金勒細，鷹健玉鈴鏘。下箭朱弓滿，鳴鞭皓腕攘。畋思獲呂望，諫祇避周昌。兔跡貪前逐，梟心不早防。幾添鸚鵡勸，先賜荔枝嘗。月鎖千門靜，天吹一笛涼。細音搖羽珮，輕步宛霓裳。禍亂基潛結，升平意遽忘。衣冠逃犬虜，鼙鼓動漁陽。外戚心殊迫，中途事可量。血埋妃子豔，刅斷祿兒腸。近侍煙塵隔，前蹤輦路荒。益知迷寵佞，遺恨喪賢良。北闕尊明主，南宮遜上皇。禁清餘鳳吹，池冷睡龍光。祝壽山猶在，流年水共傷。杜鵑魂厭蜀，蝴蝶夢悲莊。雀卵遺雕栱，蟲絲罥畫粱。紫苔侵壁潤，紅樹閉門芳。守吏齊鴛瓦，耕民得翠璫。登年齊酺樂，講武舊兵場。暮草深巖翠，幽花墜徑香。不堪垂白叟，行折御溝楊。
下第 趙嘏 
南溪抱瓮客，失意自懷羞。晚路誰攜手，殘春自白頭。
寒塘 趙嘏 
曉髮梳臨水，寒塘坐見秋。鄉心正無限，一雁度南樓。
八月二十九日宿懷 趙嘏 
秋天晴日菊還香，獨坐書齋思已長。無奈風光易流轉，強須傾酒一杯觴。
贈桐鄉丞 趙嘏 
舟觸長松岸勢回，潺湲一夜繞亭臺。若敎靖節先生見，不肯更吟歸去來。
重陽日即事 趙嘏 
病酒堅辭綺席春，菊花空伴水邊身。由來舉止非閑雅，不是龍山落帽人。
十無詩寄桂府楊中丞 一 趙嘏 
琴酒曾將風月須，謝公名跡滿江湖。不知貴擁旌旗後，猶暇憐詩愛酒無。
十無詩寄桂府楊中丞 二 趙嘏 
東省南宮興不孤，幾因詩酒謬招呼。一從開署芙蓉幕，曾向風前記得無。
十無詩寄桂府楊中丞 三 趙嘏 
遙聞桂水遶城隅，城上江山滿畫圖。爲問訾家洲畔月，清秋擬許醉狂無。
十無詩寄桂府楊中丞 四 趙嘏 
日暮江邊一小儒，空憐未有白髭鬚。馬融已貴諸生老，猶自容窺絳帳無。
十無詩寄桂府楊中丞 五 趙嘏 
一種吟詩號孔徒，滄江有客獨疎愚。初筵盡辟知名士，許到風前月下無。
十無詩寄桂府楊中丞 六 趙嘏 
望斷南雲日已晡，便應憑夢過重湖。不知自古登龍者，曾有因詩泥得無。
十無詩寄桂府楊中丞 七 趙嘏 
早游門館一樵夫，祗愛吟詩傍藥爐。旌斾滿江身不見，思言記得穎川無。
十無詩寄桂府楊中丞 八 趙嘏 
孔融襟抱稱名儒，愛物憐才與世殊。今日賓堦忘姓字，當時省記薦雄無。
十無詩寄桂府楊中丞 九 趙嘏 
僻愛江山俯坐隅，人間不是便爲圖。尊前爲問神仙伴，肯向三清慰薦無。
十無詩寄桂府楊中丞 十 趙嘏 
膺門不避額逢珠，絕境由來卷軸須。早忝阿戎詩友契，趨庭曾薦禰生無。
寄山僧 趙嘏 
雲裏幽僧不置房，橡花藤葉蓋禪牀。朝來逢著山中伴，聞說新移最上方。
贈張濆榜頭被駮落 趙嘏 
莫向花前泣酒杯，謫仙依舊是仙才。猶堪與世爲祥瑞，曾到蓬山頂上來。
悼亡二首 一 趙嘏 
一燭從風到奈何，二年衾枕逐流波。雖知不得公然淚，時泣闌干恨更多。
悼亡二首 二 趙嘏 
明月蕭蕭海上風，君歸泉路我飄蓬。門前雖有如花貌，爭奈如花心不同。
宮烏栖 趙嘏 
宮烏棲處玉樓深，微月生簷夜夜心。香輦不回花自落，春來空佩辟寒金。
長信宮 趙嘏 
君恩已盡欲何歸，猶有殘香在舞衣。自恨身輕不如燕，春來長遶御簾飛。
廣陵城 趙嘏 
紅映高臺綠繞城，城邊春草傍墻生。隋家不向此中盡，汴水應無東去聲。
下第後歸永樂里自題二首 一 趙嘏 
無地無媒只一身，歸來空拂滿牀塵。尊前盡日誰相對，唯有南山似故人。
下第後歸永樂里自題二首 二 趙嘏 
玄髮侵愁忽似翁，暖塵寒袖共東風。公卿門戶不知處，立馬九衢春影中。
出試日獨遊曲江 趙嘏 
江莎漸映花邊綠，樓日自開池上春。雙鶴遶空來又去，不知臨水有愁人。
題段氏中臺 趙嘏 
看山臺下水無塵，碧篠前頭曲水春。獨對一尊風雨夜，不知家有早朝人。
千秋嶺下 趙嘏 
知有巖前萬樹桃，未逢搖落思空勞。年年盛發無人見，三十六溪春水高。
贈薛勛下第 趙嘏 
一擲雖然未得盧，驚人不用繞牀呼。牢之坐被青雲逼，祗問君能酷似無。
宛陵望月寄沈學士 趙嘏 
一川如畫敬亭東，待詔閑遊處處同。天竺山前鏡湖畔，何如今日庾樓中。
翡翠巖 趙嘏 
芙蓉幕裏千場醉，翡翠巖前半日閑。惆悵晉朝人不到，謝公拋力上東山。
發新安後途中寄盧中丞二首 一 趙嘏 
樓上風流庾使君，笙歌曾醉此中聞。目前已是陵陽路，回首叢山滿眼雲。
發新安後途中寄盧中丞二首 二 趙嘏 
晚樹蕭蕭促織愁，風簾似水滿牀秋。千山不礙笙歌月，誰伴羊公上夜樓。
廣陵道 趙嘏 
鬬雞臺邊花照塵，煬帝陵下水含春。青雲回翅北歸雁，白首哭途何處人。
江上與兄別 趙嘏 
楚國湘江兩渺瀰，暖川晴雁背帆飛。人間離別盡堪哭，何況不知何日歸。
贈五老韓尊師 趙嘏 
有客齋心事玉晨，對山鬚鬢綠無塵。住山道士年如鶴，應識當時五老人。
經汾陽舊宅 趙嘏 
門前不改舊山河，破虜曾輕馬伏波。今日獨經歌舞地，古槐疎冷夕陽多。
酬段侍御 趙嘏 
蓮花上客思閑閑，數首新詩到篳關。吟得楚天風雨霽，一條江水兩三山。
尋僧二首 一 趙嘏 
臺殿參差日墮塵，塢西歸去一庵雲。寒泉何處夜深落，聲隔半巖疎葉聞。
尋僧二首 二 趙嘏 
溪戶無人谷鳥飛，石橋橫木掛禪衣。看雲日暮倚松立，野水亂鳴僧未歸。
發栢梯寺 趙嘏 
一泓秋水千竿竹，靜得勞生半日身。猶有向西無限地，別僧騎馬入紅塵。
南池 趙嘏 
照影池邊多少愁，往來重見此塘秋。芙蓉苑外新經雨，紅葉相随何處流。
江樓舊感 趙嘏 
獨上江樓思渺然，月光如水水如天。同來望月人何處，風景依稀似去年。
贈女仙 趙嘏 
水思雲情小鳳仙，月涵花態語如絃。不因金骨三清客，誰識吳州有洞天。
宿僧院 趙嘏 
月滿長空樹滿霜，度雲低拂近簷牀。林中夜半一聲磬，臥見高僧入道場。
尋僧 趙嘏 
斜日橫窗起暗塵，水邊門戶閉閒春。千竿竹裏花枝動，只道無人似有人。
送從翁中丞奉使黠戛斯六首 一 趙嘏 
揚雄詞賦舉天聞，萬里油幢照塞雲。僕射峰西幾千騎，一時迎著漢將軍。
送從翁中丞奉使黠戛斯六首 二 趙嘏 
旌旗杳杳雁蕭蕭，春盡窮沙雪未消。料得堅昆受宣後，始知公主已歸朝。
送從翁中丞奉使黠戛斯六首 三 趙嘏 
雖言窮北海雲中，屬國當時事不同。九姓如今盡臣妾，歸期那肯待秋風。
送從翁中丞奉使黠戛斯六首 四 趙嘏 
牢山望斷絕塵氛，灩灩河西拂地雲。誰見魯儒持漢節，玉關降盡可汗軍。
送從翁中丞奉使黠戛斯六首 五 趙嘏 
山川險易接胡塵，秦漢圖來或未真。自此盡知邊塞事，河湟更欲託何人。
送從翁中丞奉使黠戛斯六首 六 趙嘏 
秦皇無策建長城，劉氏仍窮北路兵。若遇單于舊牙帳，却應傷歎漢公卿。
僧舍二首 一 趙嘏 
秖言雙鬢未蹉跎，獨奈牛羊送日何。禪客不歸車馬去，晚簷山色爲誰多。
僧舍二首 二 趙嘏 
溪上禪關水木間，水南山色與僧閑。春風盡日無來客，幽磬一聲高鳥還。
四祖寺 趙嘏 
千株松下雙峰寺，一盞燈前萬里身。自爲心猿不調伏，祖師元是世間人。
聽蟬 趙嘏 
噪蟬聲亂日初曛，絃管樓中永不聞。獨奈愁人數莖髮，故園秋隔五湖雲。
池上 趙嘏 
正憐佳月夜深坐，池上暖回燕雁聲。猶有漁舟繫江岸，故人歸盡獨何情。
春日書懷 趙嘏 
暖鶯春日舌難窮，枕上愁生曉聽中。應褭綠窗殘夢斷，杏園零落滿枝風。
贈別 趙嘏 
水邊秋草暮萋萋，欲駐殘陽恨馬蹄。曾是管絃同醉伴，一聲歌盡各東西。
靈巖寺 趙嘏 
館娃宮伴千年寺，水闊雲多客到稀。聞說春來更惆悵，百花深處一僧歸。
代人聽琴二首 一 趙嘏 
抱琴花夜不勝春，獨奏相思淚滿巾。第五指中心最恨，數聲嗚咽爲何人。
代人聽琴二首 二 趙嘏 
湘娥不葬九疑雲，楚水連天坐憶君。惟有啼烏舊名在，忍敎嗚咽夜長聞。
座上獻元相公 趙嘏 
寂寞堂前日又曛，陽臺去作不歸雲。從來聞說沙[吒]利，今日青娥屬使君。
遣興二首 一 趙嘏 
溪花入夏漸稀疎，雨氣如秋麥熟初。終日苦吟人不會，海邊兄弟久無書。
遣興二首 二 趙嘏 
讀徹殘書弄水回，暮天何處笛聲哀？花前獨立無人會，依舊去年雙燕來。
送李給事 趙嘏 
眼前軒冕是鴻毛，天上人間漫自勞。脫却朝衣獨歸去，青雲不及白雲高。
吳門夢故山 趙嘏 
心熟家山夢不迷，孤峰寒遶一條溪。秋窗覺後情無限，月墮館娃宮樹西。
別李譜 趙嘏 
尊前路映暮塵紅，池上琴橫醉席風。今日別君如別鶴，聲容長在楚絃中。
發青山 趙嘏 
鳧鷖聲暖野塘春，鞍馬嘶風驛路塵。一宿青山又前去，古來難得是閑人。
落第寄沈詢 趙嘏 
穿楊力盡獨無功，華髮相期一夜中。別到江頭舊吟處，爲將雙淚問春風。
詠端正春樹 趙嘏 
一樹繁陰先著名，異花奇葉儼天成。馬嵬此去無多地，祗合楊妃墓上生。
敘事獻同州侍御三首 一 趙嘏 
青雲席中羅襪塵，白首江上吟詩人。登龍不及三千士，虛度膺門二十春。
敘事獻同州侍御三首 二 趙嘏 
平生望斷雲層層，紫府杳是他人登。却應歸訪溪邊寺，說向當時同社僧。
敘事獻同州侍御三首 三 趙嘏 
尊前誰伴謝公遊，蓮岳晴來翠滿樓。坐見一方金變化，獨吟紅藥對殘秋。
山中寄盧簡求 趙嘏 
竹西池上有花開，日日幽吟看又回。心憶郡中蕭記室，何時暫别醉鄉来。
寄梁佾兄弟 趙嘏 
桃李春多翠影重，竹樓當月夜無風。荀家兄弟來還去，獨倚欄干花露中。
同州南亭陪劉侍郎送劉先輩 趙嘏  洞庭湖
處處雲隨晚望開，洞庭秋水管絃來。謝公待醉消離恨，莫惜臨川酒一杯。
贈館驛劉巡官 趙嘏 
雲別青山馬踏塵，負才難覓作閑人。莫言館驛無公事，詩酒能消一半春。
題僧壁 趙嘏 
曉望疎林露滿巾，碧山秋寺屬閑人。溪頭盡日看紅葉，却笑高僧衣有塵。
沙溪館 趙嘏 
翠濕衣襟山滿樓，竹間溪水遶牀流。行人莫羨郵亭吏，生向此中今白頭。
李侍御歸炭谷山居同宿華嚴寺 趙嘏 
家在青山近玉京，白雲紅樹滿歸程。相逢一宿最高寺，半夜翠微泉落聲。
過噴玉泉 趙嘏 
平生半爲山淹留，馬上欲去還回頭。兩京塵路一雙鬢，不見玉泉千萬秋。
漢陰庭樹 趙嘏 
掘溝引水澆蔬圃，插竹爲籬護藥苗。楊柳如絲風易亂，梅花似雪日難消。
送王龜拾遺謝官後歸滻水山居 趙嘏 
水邊殘雪照亭臺，臺上風襟向雪開。還似當時姓丁鶴，羽毛成後一歸來。
宿長水主人 趙嘏 
白雲溪北叢巖東，樹石夜與潺湲通。行人一宿翠微月，二十五絃聲滿風。
寒食離白沙 趙嘏 
莫驚客路已經年，尚有青春一半妍。試上方垣望春野，萬條楊柳拂青天。
句 趙嘏 
浮雲悲晚翠，落日泣秋風。語風雙燕立，褭樹百勞飛。松島鶴歸書信絕，橘洲風起夢魂香。徒知六國隨斤斧，莫有羣儒定是非。一千里色中秋月，十萬軍聲半夜潮。梁王舊館已秋色，珠履少年輕繡衣。
漢堤詩 盧肇 
陰沴姦陽，來暴於襄。洎入大郛，波端若鋩。觸厚摧高，不知其防。駭潰顛委，萬室皆毀。竈登蛟鼉，堂集鱣鮪。惟恩若讎，母不能子。洪潰既涸，閈閎其虛。以隳我堵，以剝我廬。酸傷顧望，若踐丘墟。帝曰念嗟，朕日南顧。流災降慝，天曷台怒。滔滔襄郊，捽我嬰孺。於惟餘甿，飢傷喘呼。斯爲淫痍，孰往膏傅。惟汝元寮，僉舉明哲。我公用諧，苴茅杖節。來視襄人，噢咻提挈。不日不月，咍乎抃悅。乃泳故隄，陷於沙泥。缺落坳圯，由東訖西。公曰嗚呼，漢之有隄。實命襄人，不力乃力，則及乃身。具鍤與畚，漢隄其新。帝廩有粟，帝府有緡。爾成爾隄，必錫爾勤。襄人怡怡，聽命襄滸。背襄肩杵，奔走蹈舞。分之卒伍，令以麾鼓。尋尺既度，日月可數。登登嶪嶪，周旋上下。披峴斲楚，飛石輓土。舉築殷雷，駭汗霏雨。疲癃鰥獨，奮有筋膂。呀吁來助，提筐負筥。不勞其勞，雜沓笑語。咸曰盧公，來賜我生。斯隄既成，蜿蜿而平。確爾山固，屹如雲橫。漢流雖狂，堅不可蝕。代千年億，與天無極。惟公之隄，昔在人心。既築既城，橫之於南。萌渚不峻，此門不深。今復在茲，於漢之陰。斯堤已崇，茲民獲祐。齯童相慶，室以完富。貽於襄人，願保厥壽。繄公之功，赫焉如晝。捍此巨災，崒若京阜。天子賜之，百姓載之。族孫作詩，昭示厥後。
題甘露寺 盧肇 
北固巖端寺，佳名自上台。地從京口斷，山到海門迴。曙色煙中滅，潮聲日下來。一隅通雉堞，千仞聳樓臺。林暗疑降虎，江空想度杯。福庭增氣象，仙磬落昭回。覺路花非染，流年景謾催。隋宮凋綠草，晉室散黃埃。西蜀波湍盡，東溟日月開。如登最高處，應得見蓬萊。
風不鳴條 盧肇 
習習和風至，過條不自鳴。暗通青律起，遠傍白蘋生。拂樹花仍落，經林鳥自驚。幾牽蘿蔓動，潛惹柳絲輕。入谷迷松響，開窗失竹聲。薰弦方在御，萬國仰皇情。
別宜春赴舉 盧肇 
秋天草木正蕭疎，西望秦關別舊居。筵上芳樽今日酒，篋中黃卷古人書。辭鄉且伴銜蘆雁，入海終爲戴角魚。長短九霄飛直上，不敎毛羽落空虛。
射策後作 盧肇 
射策明時愧不才，敢期青律變寒灰。晴憐斷雁侵雲去，暖見醯雞傍酒來。箭發尚憂楊葉遠，愁生只恐杏花開。曲江春淺人游少，盡日看山醉獨回。
和主司王起 盧肇 
嵩高降德爲時生，洪筆三題造化名。鳳詔佇歸專北極，驪珠搜得盡東瀛。褒衣已換金章貴，禁掖曾隨玉樹榮。明日定知同相印，青衿新列柳間營。
及第送潘圖歸宜春 盧肇 
三載皇都恨食貧，北溟今日化窮鱗。青雲乍喜逢知己，白社猶悲送故人。對酒共驚千里別，看花自感一枝春。君歸爲說龍門寺，雷雨初生電遶身。
將歸宜春留題新安館 盧肇 
東里如今號鄭鄉，西家昔日近丘墻。芸臺四部添新學，秘殿三年學老郎。天外鴛鸞愁不見，山中雲鶴喜相忘。猶張皂蓋歸蓬蓽，直謂時無許子將。
競渡詩 盧肇  怀念 端午节
石溪久住思端午，館驛樓前看發機。鼙鼓動時雷隱隱，獸頭凌處雪微微。衝波突出入齊[譀]，躍浪爭先鳥退飛。向道是龍剛不信，果然奪得錦標歸。
除歙州途中寄座主王侍郎 盧肇 
忽忝專城奉六條，自憐出谷屢遷喬。驅車雖道還家近，捧日惟愁去國遙。朱戶昨經新棨戟，風帆常覺戀簞瓢。江天夜夜知消息，長見台星在碧霄。
御溝水 盧肇 
萬壑朝溟海，縈迴歲月多。無如此溝水，咫尺奉天波。
戲題 盧肇 
神女初離碧玉堦，彤雲猶擁牡丹鞋。知道相公憐玉腕，強將纖手整金釵。
謫後再書一絕 盧肇 
崆峒道士悞燒丹，赤鼠黃牙幾許難。墜墮閻浮南斗下，不知何事犯星官。
題清遠峽觀音院二首 一 盧肇 
清潭洞澈深千丈，危岫攀蘿上幾層。秋盡更無黃葉樹，夜闌唯對白頭僧。
題清遠峽觀音院二首 二 盧肇 
風入古松添急雨，月臨虛檻背殘燈。老猨嘯狖還欺客，來撼窗前百尺藤。
喜楊舍人入翰林 盧肇 
御筆親批翰長銜，夜開金殿送瑤緘。平明玉案臨宣室，已見龍光出傅巖。
謫連州書春牛榜子 盧肇 
陽和未解逐民憂，雪滿羣山對白頭。不得職田飢欲死，兒儂何事打春牛。
送弟 盧肇 
去日家無擔石儲，汝須勤苦事樵漁。古人盡向塵中遠，白日耕田夜讀書。
牧童 盧肇 
誰人得似牧童心，牛上橫眠秋聽深。時復往來吹一曲，何愁南北不知音。
金錢花 盧肇 
輪郭休誇四字書，紅窠寫出對庭除。時時買得佳人笑，本色金錢却不如。
木筆花 盧肇 
媆如新竹管初齊，粉膩紅輕樣可攜。誰與詩人偎檻看，好於牋墨併分題。
句 盧肇 
君夢涔陽月，中秋憶棹歌。妙吹應諧鳳，工書定得鵝。亭邊古木晝陰陰，亭下寒潭百丈深。黃菊舊連陶令宅，青山遙負向平心。
塞下曲 丁稜 
北風鳴晚角，雨雪塞雲低。烽舉戰軍動，天寒征馬嘶。出營紅斾展，過磧暗沙迷。
和主司王起 丁稜 
公心獨立副天心，三轄春闈冠古今。蘭署門生皆入室，蓮峰太守別知音。同升翰苑時名重，遍歷朝端主意深。新有受恩江海客，坐聽朝夕繼爲霖。
和主司王起 高退之 
昔年桃李已滋榮，今日蘭蓀又發生。葑菲采時皆有道，權衡分處且無情。叨陪鴛鷺朝天客，共作門闌出谷鸎。何事感恩偏覺重，忽聞金榜扣柴荆。
和主司王起 孟球 
當年門下化龍成，今日餘波進後生。仙籍共知推麗藻，禁垣同得薦嘉名。桃蹊早茂誇新萼，菊圃初開耀晚英。誰料羽毛方出谷，許敎齊和九臯鳴。
和主司王起 劉耕 
孔門頻建鑄顏功，紫綬青衿感激同。一簣勤勞成太華，三年恩德仰維嵩。楊隨前輩穿皆中，桂許平人折欲空。慚和周郎應見顧，感知大造竟無窮。
和主司王起 裴翻 
常將公道選羣生，猶被春闈屈重名。文柄久持殊歲紀，恩門三啓動寰瀛。雲霄幸接鴛鸞盛，變化欣同草木榮。乍得陽和如細柳，參差長近亞夫營。
和主司王起 樊驤 
滿朝簪髮半門生，又見新書甲乙名。孤進自今開道路，至公依舊振寰瀛。雲飛太華清詞著，花發長安白屋榮。忝受恩光同上客，惟將報德是經營。
和主司王起 崔軒 
滿朝朱紫半門生，新榜勞人又得名。國器舊知收片玉，朝宗轉覺集登瀛。同升翰苑三年美，繼入花源九族榮。共仰蓮峰聽雪唱，欲賡仙曲意怔營。
和主司王起 蒯希逸 
一振聲華入紫薇，三開秦鏡照春闈。龍門舊列金章貴，鶯谷新遷碧落飛。恩感風雷宜變化，詩裁錦繡借光輝。誰知散質多榮忝，鴛鷺清塵接布衣。
句 蒯希逸 
蟾蜍醉裏破，蛺蝶夢中殘。山險不曾離馬後，酒醒長見在牀前。
望九華山 林滋  九华山
茲山突出何怪奇，上有萬狀無凡姿。大者嶙峋若奔兕，小者㠥嵬如嬰兒。玉柱金莖相拄枝，干空踰碧勢參差。虛中始訝巨靈擘，阧處乍驚愚叟移。蘿煙石月相蔽虧，天風褭褭猨咿咿。龍潭萬古噴飛溜，虎穴幾人能得窺。吁予比年愛靈境，到此始覺魂神馳。如何獨得百丈索，直上高峰拋俗羈。
蠡澤旅懷 林滋 
誰言行旅日，況復桃花時。水即滄溟遠，星從天漢垂。川光獨鳥暮，林色落英遲。豈是王程急，偏多游子悲。
宴韋侍御新亭 林滋 
煙磴披青靄，風筵藉紫苔。花香凌桂醑，竹影落藤桮。鳴籟將歌遠，飛枝拂舞開。未愁留興晚，明月度雲來。
人日 林滋 
春輝新入碧煙開，芳院初將穆景來。共向花前圖瑞勝，試看池上動輕苔。林香半落沾羅幌，蕙色微含近酒桮。聞道宸游方命賞，應隨恩賚喜昭回。
和主司王起 林滋 
龍門一變荷生成，況是三傳不朽名。美譽早聞喧北闕，頹波今見走東瀛。鴛行既接參差影，雞樹仍同次第榮。從此青衿與朱紫，升堂侍宴更何營。
聽蜀道士琴歌 李宣古 
至道不可見，正聲難得聞。忽逢羽客抱綠綺，西別峨嵋峰頂雲。初排□面躡輕響，似擲細珠鳴玉上。忽揮素爪畫七弦，蒼崖劈裂迸碎泉。憤聲高，怨聲咽，屈原呌天兩妃絕。朝雉飛，雙鶴離，屬玉夜啼獨鶩悲。吹我神飛碧霄裏，牽我心靈入秋水。有如驅逐太古來，邪淫辟蕩貞心開。孝爲子，忠爲臣，不獨語言能敎人。前弄嘯，後弄嚬，一舒一慘非冬春。從朝至暮聽不足，相將直說瀛洲宿。更深彈罷背孤燈，窗雪蕭蕭打寒竹。人間豈合值仙蹤，此別多應不再逢。抱琴却上瀛洲去，一片白雲千萬峰。
和主司王起 李宣古 
恩光忽逐曉春生，金榜前頭忝姓名。三感至公裨造化，重揚文德振寰瀛。佇爲霖雨曾相賀，半在雲霄覺更榮。何處新詩添照灼，碧蓮峰下柳間營。
杜司空席上賦 李宣古 
紅燈初上月輪高，照見堂前萬朵桃。觱栗調清銀象管，琵琶聲亮紫檀槽。能歌姹女顏如玉，解引蕭郎眼似刀。爭奈夜深拋耍令，舞來挼去使人勞。
句 李宣古 
翠蓋不西來，池上天池歇。冉冉池上煙，盈盈池上柳。生貴非道傍，不斷行人手。
風不鳴條 黃頗 
五緯起祥飆，無聲瑞聖朝。稍開含露蘂，纔轉惹煙條。密葉應潛變，低枝幾暗搖。林間鶯欲囀，花下蝶微飄。初滿沿堤草，因生逐水苗。太平無一事，天外奏虞韶。
和主司王起 黃頗 
二十二年文敎主，三千上士滿皇州。獨陪宣父蓬瀛奏，方接顏生魯衛遊。多羨龍門齊變化，屢看雞樹第名流。升堂何處最榮美，朱紫環[尊]幾處酬。
聞宜春諸舉子陪郡主登河梁翫月 黃頗 
一年秋半月當空，遙羨飛觴接庾公。虹影迥分銀漢上，兔輝全寫玉筵中。笙歌送盡迎寒漏，冰雪吟消永夜風。雖向東堂先折桂，不如賓席此時同。
和主司王起 張道符 
三開文鏡繼芳聲，暗暗雲霄接去程。會壓洪波先得路，早陞清禁共垂名。蓮峰對處朱輪貴，金榜傳時玉韻成。更許下才聽白雪，一枝今過郄詵榮。
和主司王起 丘上卿 
常將公道選諸生，不是鴛鴻不得名。天上宴回聯步武，禁中麻出滿寰瀛。簪裾盡過前賢貴，門館仍叨舊學榮。看著鳳池相繼入，都堂那肯滯關營。
和主司王起 石貫 
重德由來爲國生，五朝清顯冠公卿。風波久佇濟川檝，羽翼三遷出谷鶯。絳帳青衿同日貴，春蘭秋菊異時榮。孔門弟子皆賢哲，誰料窮儒忝一名。
和主司王起 李潛 
文學宗師心秤平，無私三用佐貞明。恩波舊是仙舟客，德宇新添月桂名。蘭署崇資金色重，蓮峰高唱玉音清。羽毛方荷生成力，難繼鸞皇上漢聲。
和主司王起 孟守 
科文又主守初時，光顯門生濟會期。美擅東堂登甲乙，榮同內署侍恩私。羣鶯共喜新遷木，雙鳳皆當即入池。別有倍深知感士，曾經兩度得芳枝。
和主司王起 唐思言 
儒雅皆傳德敎行，幾崇浮俗贊文明。龍門昔上波濤遠，禁署同登渥澤榮。虛散謬當陪杞梓，後先寧異感生成。時方側席徵賢急，況說謌謠近帝京。
風不鳴條 戈牢 
旭日懸清景，微風在綠條。入松聲不發，度柳影空搖。長養應潛變，扶疎每暗飄。有林時嫋嫋，無樹漸蕭蕭。慢逐青煙散，輕和瑞氣饒。豐年知有待，歌詠美唐堯。
和主司王起 戈牢 
聖乾文德最稱賢，自古儒生少比肩。再啓龍門將二紀，兩司鶯谷已三年。蓬山皆美成榮貴，金榜誰知忝後先。正是感恩流涕日，但思旌斾碧峰前。
風不鳴條 金厚載 
寂寂曙風生，遲遲散野輕。露華搖有滴，林葉褭無聲。暗翦藂芳發，空傳谷鳥鳴。悠揚韶景靜，澹蕩霽煙橫。遠水波瀾息，荒郊草樹榮。吾君垂至化，萬類共澄清。
和主司王起 金厚載 
長慶曾收間世英，果居臺閣冠公卿。天書再受恩波遠，金榜三開日月明。已見差肩趍翰苑，更期連步掌台衡。小儒謬蹟雲霄路，心仰蓮峰望太清。
風不鳴條 王甚夷 
聖日祥風起，韶暉助發生。蒙蒙遙野色，褭褭細條輕。荏弱看漸動，怡和吹不鳴。枝含餘露濕，林霽曉煙平。縹緲春光媚，悠揚景氣晴。康哉帝堯代，寰宇共澄清。
和主司王起 王甚夷 
春闈帝念主生成，長慶公聞兩歲名。有蘊赤心分雨露，無私和氣浹寰瀛。龍門乍出難勝幸，鴛侶先行是最榮。遙仰高峰看白雪，多慚屬和意屏營。
送李潛歸綿州覲省 姚鵠 
朱樓對翠微，紅斾出重扉。此地千人望，寥天一鶴歸。雪封山崦白，鳥拂棧梁飛。誰比趨庭戀，驪珠耀綵衣。
塞外寄張侍御 姚鵠 
千里入黃雲，羈愁日日新。疎鐘關路曉，遠雨塞山春。南眺有歸鴈，北來無故人。却思陪宴處，迴望與天隣。
曉發 姚鵠 
旅行宜早發，況復是南歸。月影緣山盡，鐘聲隔浦微。殘星螢共失，落葉鳥和飛。去去渡南浦，村中人出稀。
題終南山隱者居 姚鵠  终南山
開門絕壑旁，躡蘚過花梁。路入峰巒影，風來芝朮香。夜吟明雪牖，春夢閉雲房。盡室更何有，一琴兼一觴。
嘉川驛樓晚望 姚鵠 
樓壓寒江上，開簾對翠微。斜陽諸嶺暮，古渡一僧歸。窗逈雲衝起，汀遙鳥背飛。誰言坐多倦，目極自忘機。
送人歸吳 姚鵠 
東吳與上國，萬里路迢迢。爲別晨昏久，全輕水陸遙。湘陰島上寺，楚色月中潮。到此一長望，知君積恨銷。
送劉耕歸舒州 姚鵠 
四座莫紛紛，須臾岐路分。自從同得意，誰不惜離羣。舊國連青海，歸程在白雲。棄繻當日路，應競看終軍。
寄雍陶先輩 姚鵠 
知音杳何處，書札寄無由。獨宿月中寺，相思天畔樓。露凝衰草白，螢度遠煙秋。悵望難歸枕，吟勞生夜愁。
感懷陳情 姚鵠 
恩重空感激，何門誓殺身。謬曾分玉石，竟自困風塵。陰谷非因暖，幽叢豈望春。升沈在言下，應念異他人。
送程秀才下第歸蜀 姚鵠 
鶯遷與鶂退，十載泣岐分。蜀道重來老，巴猨此去聞。曉程侵嶺雪，遠棧入谿雲。莫滯趨庭戀，榮親祗待君。
旱魚詞上苗相公 姚鵠 
似龍鱗已足，唯是欠登門。日裏腮猶濕，泥中目未昏。乞鋤防蟻穴，望水瀉金盆。他日能爲雨，公田報此恩。
野寺寓居即事二首 一 姚鵠 
南山色當戶，初日半簷時。鶴去臥看遠，僧來嫌起遲。窗明雲影斷，庭曉樹陰移。何處題新句，連谿密葉垂。
野寺寓居即事二首 二 姚鵠 
古寺更何有，當庭唯折幢。伴僧青蘚榻，對雨白雲窗。暝色生前嶺，離魂隔遠江。沙洲半藜草，飛鷺白雙雙。
襄州獻盧尚書 姚鵠 
立事成功盡遠圖，一方獨與萬方殊。藩臣皆競師兵畧，相國今多揖廟謨。禮樂政行凋弊俗，歌謠聲徹帝王都。即隨鳳詔歸何處，祗是操持造化鑪。
將歸蜀留獻恩地僕射二首 一 姚鵠 
自持衡鏡採幽沈，此事常聞曠古今。危葉只將終委地，焦桐誰料却爲琴。蒿萊詎報生成德，犬馬空懷感戀心。明日還家盈眼血，定應迴首即霑襟。
將歸蜀留獻恩地僕射二首 二 姚鵠 
江上長思狎釣翁，此心難與昨心同。自承丘壑新恩重，已分煙霞舊隱空。龍變偶因資巨浪，鳥飛誰肯借高風。應憐死節無門効，永歎潛懷似轉蓬。
隨州獻李侍御二首 一 姚鵠 
彩筆曾專造化權，道尊翻向宦途閑。端居有地唯栽藥，靜坐無時不憶山。德望舊懸霄漢外，政聲新溢路歧間。衆知聖主搜賢相，朝夕欲徴黃霸還。
隨州獻李侍御二首 二 姚鵠 
再刖未甘何處說，但垂雙淚出咸秦。風塵匹馬來千里，蓬梗全家望一身。舊隱每懷空竟夕，愁眉不展幾經春。今朝儻降非常顧，倒屐寧惟有古人。
虢州獻楊抑卿二首 一 姚鵠 
蓋世英華更有誰，賦成傳寫遍坤維。名科累中求賢日，苦節高標守郡時。樓上呌雲秋鼓角，林間宿鶴夜旌旗。徵歸詔下應非久，德望人情在鳳池。
虢州獻楊抑卿二首 二 姚鵠 
碧山曾共惜分陰，暗學相如賦上林。到此敢逾千里恨，歸家且遂十年心。疎愚祗怯膺門險，淺薄爭窺孔室深。
贈邊將 姚鵠 
三邊近日往來通，盡是將軍鎮撫功。兵統萬人爲上將，威加千里懾西戎。清笳遶塞吹寒月，紅斾當山肅曉風。却恨北荒霑雨露，無因掃盡虜庭空。
送費[鍊]師供奉赴上都 姚鵠 
縮地周遊不計程，古今應只有先生。已同化鶴臨華表，又見驂龍向玉清。蘿磴靜攀雲共過，雪壇當醮月孤明。無因相逐朝天帝，空羨煙霞得送迎。
和徐先輩秋日遊涇州南亭呈三二同年 姚鵠 
多此歡情泛鷁舟，桂枝同折塞同遊。聲喧島上巢松鶴，影落杯中過水鷗。送日暮鐘交戍嶺，呌雲寒角動城樓。酒酣笑語秋風裏，誰道槐花更起愁。
送黃頗歸袁 姚鵠 
莫倦連期在醉鄉，孔門多戀惜分行。文章聲價從來重，霄漢途程此去長。何處聽猨臨萬壑，幾宿因月滯三湘。鑪峰若上應相憶，不得同過惠遠房。
和陝州參軍李通微首夏書懷呈同寮張裳段羣二先輩 姚鵠 
公門何事更相牽，邵伯優賢任養閑。滿院落花從覆地，半簷初日未開關。尋仙鄭谷煙霞裏，避暑柯亭樹石間。獨爲高懷誰和繼，掾曹同處桂同攀。
玉真觀尋趙尊師不遇 姚鵠 
羽客朝元晝掩扉，林中一徑雪中微。松陰遶院鶴相對，山色滿樓人未歸。盡日獨思風馭返，寥天幾望野雲飛。凭高目斷無消息，自醉自吟愁落暉。
及第後上主司王起 姚鵠 
三年竭力向春闈，塞斷浮華衆路岐。盛選棟梁非昔日，平均雨露及明時。登龍舊美無邪徑，折桂新榮盡直枝。莫道只陪金馬貴，相期更在鳳皇池。
送賀知章入道 姚鵠 
若非堯運及垂衣，肯許巢由脫俗機。太液始同黃鶴下，仙鄉已駕白雲歸。還披舊褐辭金殿，却捧玄珠向翠微。羈束慙無仙藥分，隨車空有夢魂飛。
送友人出塞 姚鵠 
帝城春色著寒梅，去恨離懷醉不開。作別欲將何計免，此行應又隔年回。入河殘日鵰西盡，卷雪驚蓬馬上來。有思莫忘清塞學，衆傳君負佐王才。
送僧歸新羅 姚鵠 
淼淼萬餘里，扁舟發落暉。滄溟何歲別，白首此時歸。寒暑途中變，人煙嶺外稀。驚天巨鰲鬬，蔽日大鵬飛。雪入行砂屨，雲生坐石衣。漢風深習得，休恨本心違。
奉和秘監從翁夏日陝州河亭晚望 姚鵠 
洪河何處望，一境在孤煙。極野如藍日，長波似鏡年。卷簾花影裏，倚檻鶴巢邊。霞焰侵旌斾，灘聲雜管弦。鍾微來疊岫，帆遠落遙天。過客多相指，應疑會水仙。
書情獻知己 姚鵠 
日日恨何窮，巴雲舊隱空。一爲棲寓客，二見北歸鴻。有道期攀桂，無門息轉蓬。賃居將罄比，乞食與僧同。花月登臨處，江山悵望中。衆皆輕病驥，誰肯救焦桐。坐惜春還至，愁吟夜每終。谷寒思變律，葉晚怯迴風。謁蔡慙王粲，憐衡冀孔融。
和工部楊尚書重送絕句 姚鵠 
桂枝攀得獻庭闈，何似空懷楚橘歸。好控扶搖早迴首，人人思看大鵬飛。
寄石橋僧 項斯 
逢師入山日，道在石橋邊。別後何人見，秋來幾處禪。溪中雲隔寺，夜半雪添泉。生有天台約，知無却出緣。
送歐陽衮歸閩中 項斯 
秦城幾年住，猶著故鄉衣。失意時相識，成名後獨歸。海秋蠻樹黑，嶺夜瘴禽飛。爲學心難滿，知君更掩扉。
古觀 項斯 
置觀碑已折，看松年不分。洞中誰識藥，門外日添墳。放去龜隨水，呼來鹿怕薰。壇邊見灰火，幾燒祭星文。
題令狐處士谿居 項斯 
白髮已過半，無心離此溪。病嘗山藥徧，貧起草堂低。爲月窗從破，因詩壁重泥。近來常夜坐，寂莫與僧齊。
送僧歸南嶽 項斯  衡山
心知衡嶽路，不怕去人稀。船裏誰鳴磬，沙頭自曝衣。有家從小別，是寺即言歸。料得逢春住，當禪雲滿扉。
寧州春思 項斯 
失意離城早，邊城任見花。初爲斷酒客，舊識賣書家。寒寺稀無雪，春風亦有沙。思歸頻入夢，即路不言賒。
山友贈蘚花冠 項斯 
塵汙出華髮，慙君青蘚冠。此身閑未得，終日戴應難。好就松陰挂，宜當枕石看。會須尋道士，簪去繞霜壇。
早春題湖上顧氏新居二首 一 項斯 
近得水雲看，門長侵早開。到時微有雪，行處又無苔。勸酒客初醉，留茶僧未來。每逢晴暖日，唯見乞花栽。
早春題湖上顧氏新居二首 二 項斯 
門不當官道，行人到亦稀。故從餐後出，方至夜深歸。開篋揀書卷，掃牀移褐衣。幾時同買宅，相近有柴扉。
晚春花 項斯 
陰洞日光薄，花開不及時。當春無半樹，經燒足空枝。疎與香風會，細將泉影移。此中人到少，開盡幾人知。
宿胡氏溪亭 項斯 
獨住水聲裏，有亭無熱時。客來因月宿，牀勢向山移。鶴睡松枝定，螢歸葛葉垂。寂寥猶欠伴，誰爲報僧知。
送華陰隱者 項斯 
往往到城市，得非徵藥錢。世人空識面，弟子莫知年。自說能醫死，相期更學仙。近來移住處，毛女舊峰前。
留別張水部籍 項斯 
省中重拜別，兼領寄人書。已念此行遠，不應相問疎。子城西並宅，御水北同渠。要取春前到，乘閑候起居。
小古鏡 項斯 
字已無人識，唯應記鑄年。見來深似水，攜去重於錢。鸞翅巢空月，菱花徧小天。宮中照黃帝，曾得化爲仙。
病中懷王展先輩在天台 項斯 
枕上用心靜，唯應改舊詩。強行休去早，暫臥起還遲。因說來歸處，却愁初病時。赤城山下寺，無計得相隨。
鯉魚 項斯 
似龍鱗又足，只是欠登門。月裏腮猶濕，泥中目未昏。乞鋤防蟻穴，望水寫金盆。他日能爲雨，公田報此恩。
子規 項斯 
遊魂自相叫，寧復記前身。飛過人家月，聲連客路春。夢邊催曉急，愁外送風頻。自有霑花血，相和淚滴新。
邊州客舍 項斯 
開門不成出，麥色徧前坡。自小詩名在，如今白髮多。經年無越信，終日厭蕃歌。近寺居僧少，春來亦嬾過。
遠水 項斯 
渺渺浸天色，一邊生晚光。闊浮萍思遠，寒入鴈愁長。北極連平地，東流即故鄉。扁舟來宿處，髣髴似瀟湘。
黃州暮愁 項斯 
凌澌衝淚眼，重疊自西來。即夜寒應合，非春暖不開。豈無登陸計，宜棄濟川材。願寄浮天外，高風萬里回。
曉發昭應 項斯 
行人見雪愁，初作帝鄉游。旅店開偏早，鄉帆去未收。燈殘催卷席，手冷怕梳頭。是物寒無色，湯泉正自流。
贈金州姚合使君 項斯 
爲郎名更重，領郡是蹉跎。官壁題詩盡，衙庭看鶴多。城池連草塹，籬落帶椒坡。未覺旗旛貴，閑行觸處過。
送殷中丞遊邊 項斯 
話別無長夜，燈前聞曙鵶。已行難避雪，何處合逢花？野寺門多閉，羌樓酒不賒。還須見邊將，誰擬靜塵沙。
寄坐夏僧 項斯 
坐夏日偏長，知師在律堂。多因束帶熱，更憶剃頭涼。苔色侵經架，松陰到簟牀。還應鍊詩句，借臥石池傍。
泛溪 項斯 
溪船泛渺瀰，漸覺滅炎輝。動水花連影，逢人鳥背飛。深猶見白石，涼好換生衣。未得多詩句，終須隔宿歸。
送顧少府 項斯 
作尉年猶少，無辭去路賒。漁舟縣前泊，山吏日高衙。幽景臨谿寺，秋蟬織杼家。行程須過越，先醉鏡湖花。
華頂道者 項斯 
仙人掌中住，生有上天期。已廢燒丹處，猶多種杏時。養龍於淺水，寄鶴在高枝。得道復無事，相逢盡日棊。
酬從叔聽夜泉見寄 項斯 
夢罷更開戶，寒泉聲隔雲。共誰尋最遠，獨自坐偏聞。巖際和風滴，溪中泛月分。豈知當此夜，流念到江濆。
和李用夫栽小松 項斯 
移來未換葉，已勝在空山。靜對心標直，遙吟境助閑。影侵殘雪際，聲透小窗間。即聳凌空幹，翛翛豈易攀。
哭南流人 項斯 
遙見南來使，江頭哭問君。臨終時有雪，旅葬處無雲。官庫空收劒，蠻僧共起墳。知名人尚少，誰爲錄遺文。
經李白墓 項斯 
夜郎歸未老，醉死此江邊。葬闕官家禮，詩殘樂府篇。遊魂應到蜀，小碣豈旌賢。身沒猶何罪，遺墳野火燃。
春夜樊川竹亭陪諸同年讌 項斯 
相知皆是舊，每恨獨遊頻。幸此同芳夕，寧辭倒醉身。燈光遙映燭，萼粉暗飄茵。明月分歸騎，重來更幾春。
送僧 項斯 
靈山巡未徧，不作住持心。逢寺暫投宿，是山皆獨尋。有時過靜界，在處想空林。從小即行脚，出家來至今。
送蘇處士歸西山 項斯 
南遊何所爲，一篋又空歸。守道安清世，無心換白衣。深林蟬噪暮，絕頂客來稀。早晚重相見，論持更及微。
遊爛柯山 項斯 
步步出塵氛，溪山別是春。壇邊時過鶴，碁處寂無人。訪古碑多缺，探幽路不真。翻疑歸去晚，清世累移晨。
巴中逢故人 項斯 
勞思空積歲，偶會更無由。以分難相捨，將行且暫留。路歧何處極，江峽半猨愁。到此分南北，離懷豈易收。
送歸江州友人初下第 項斯 
名高不俟召，收採獻君門。偶屈應緣數，他人盡爲冤。新春城外路，舊隱水邊村。歸去無勞久，知君更待論。
舜城懷古 項斯 
禪禹遜堯聰，巍巍盛此中。四隅咸啓聖，萬古賴成功。道德去彌遠，山河勢不窮。停車一再拜，帝業即今同。
送劉道士之成都嚴真觀 項斯 
嚴君名不朽，道出二經中。歸去精誠懇，還應夢寐通。池臺鏡定月，松檜雨餘風。想對靈玄憶，人間戀若空。
漢南遇友人 項斯 
此身西復東，何計此相逢。夢盡吳越水，恨深襄漢鐘。積雲開去路，曙雪疊前峰。誰即知非舊，憐君忽見容。
遊頭陀寺上方 項斯 
高步陟崔嵬，吟閑路惜迴。寺知何代有，僧見梵天來。暮靄連沙積，餘霞徧檻開。更期招靜者，長嘯上南臺。
送友人遊河東 項斯 
停車曉燭前，一語幾潸然。路去干戈日，鄉遙饑饉年。湖波晴見鴈，槐驛晚無蟬。莫縱經時住，東南書信偏。
寄富春孫路處士 項斯 
平生醉與吟，誰是見君心。上國一歸去，滄江閑至今。鐘繁秋寺近，峰闊晚濤深。疎放長如此，何人長得尋。
送客歸新羅 項斯 
君家滄海外，一別見何因。風土雖知敎，程途自致貧。浸天波色晚，橫笛鳥行春。明發千檣下，應無更遠人。
杭州江亭留題登眺 項斯 
處處日馳銷，憑軒夕似朝。漁翁閑鼓櫂，沙鳥戲迎潮。樹間津亭密，城連塢寺遙。因誰報隱者，向此得耕樵。
荆州夜與友親相遇 項斯 
山海兩分歧，停舟偶似期。別來何限意，相見却無辭。坐永神凝夢，愁繁鬢欲絲。趨名易遲晚，此去莫經時。
送友人遊邊 項斯 
方春到帝京，有戀有愁幷。萬里江海思，半年沙塞程。綠陰斜向驛，殘照遠侵城。自可資新課，還期振盛名。
題贈宣州亢拾遺 項斯 
傳騎一何催，山門晝未開。高人終避世，聖主不遺才。坐次欹臨水，門中獨舉杯。誰爲旦夕侶，深寺數僧來。
姚氏池亭 項斯 
池館饒嘉致，幽人愜所閑。篠風能動浪，岸樹不遮山。嘯檻魚驚後，眠窗鶴語間。何須說廬阜，深處更躋攀。
送友人之江南 項斯 
東南路苦辛，去路見無因。萬里此相送，故交誰更親。日浮汀草綠，煙霽海山春。握手無別贈，爲予書札頻。
彭蠡湖春望 項斯 
湖亭東極望，遠棹不須迴。遍草新湖落，連天衆鴈來。蘆洲殘照盡，雲障積煙開。更想鴟夷子，扁舟安在哉。
歸家山行 項斯 
獻賦才何拙，經時不恥歸。能知此意是，甘取衆人非。遍隴耕無圃，緣溪釣有磯。此懷難自遣，期在振儒衣。
長安書懷呈知己 項斯 
江湖歸不易，京邑計長貧。獨夜有知己，論心無故人。一燈愁裏夢，九陌病中春。爲問清平日，無門致出身。
聞蟬 項斯 
動葉復驚神，聲聲斷續勻。坐來同聽者，俱是未歸人。一櫂三湘浪，單車二蜀塵。傷秋各有日，千可念因循。
李處土道院南樓 項斯 
霜晚復秋殘，樓明近遠山。滿壺邀我醉，一榻爲僧閑。樹簇孤汀眇，帆欹積浪間。從容更南望，殊欲外人寰。
送顧非熊及第歸茅山 項斯 
吟詩三十載，成此一名難。自有恩門入，全無帝里歡。湖光愁裏碧，巖景夢中寒。到後松杉月，何人共曉看。
龍州與韓將軍夜會 項斯 
庭綠草纖纖，邊州白露沾。別歌緣劒起，客淚是愁添。見月鵲啼樹，避風雲滿簾。將軍盡尊酒，樓上賦星占。
送友人下第歸襄陽 項斯 
失意已春殘，歸愁與別難。山分關路細，江遶夜城寒。草色連晴坂，鼉聲離曉灘。差池是秋賦，何以暫懷安。
宿山寺 項斯 
栗葉重重覆翠微，黃昏溪上語人稀。月明古寺客初到，風度閑門僧未歸。山果經霜多自落，水螢穿竹不停飛。中宵能得幾時睡，又被鐘聲催著衣。
病鶴 項斯 
青雲有意力猶微，豈料低回得所依。幸念翅因風雨困，豈敎身陷稻粱肥。曾遊碧落寧無侶，見有清池不忍飛。縱使他年引仙駕，主人恩在亦應歸。
夢仙 項斯 
昨宵魂夢到仙津，得見蓬山不死人。雲葉許裁成野服，玉漿敎喫潤愁身。紅樓近月宜寒水，綠杏搖風占古春。次第引看行未徧，浮光牽入世間塵。
古扇 項斯 
昨日裁成奪夏威，忽逢秋節便相違。寒塵妬盡秦王女，涼殿恩隨漢主妃。似月舊臨紅粉面，有風休動麝香衣。千年蕭瑟關人事，莫語當時掩淚歸。
涇州聽張處士彈琴 項斯 
邊州獨夜正思鄉，君又彈琴在客堂。髣髴不離燈影外，似聞流水到瀟湘。
對鱠 項斯 
行到鱸魚鄉裏時，鱠盤如雪怕風吹。猶憐醉裏江南路，馬上垂鞭學釣時。
憶朝陽峰前居 項斯 
每憶閑眠處，朝陽最上峰。溪僧來自遠，林路出無蹤。敗褐黏苔徧，新題出石重。霞光侵曙發，嵐翠近秋濃。健羨機能破，安危道不逢。雪殘猨到閣，庭午鶴離松。此地虛爲別，人間久未容。何時無一事，却去養疎慵。
暮上瞿唐峽 項斯 
自古艱難地，孤舟旦暮程。獨愁空託命，省已是輕生。有樹皆相倚，無巖不倒傾。蛟螭波數怒，鬼怪火潛明。履道知無負，離心自要驚。何年面骨肉，細話苦辛行。
和李中丞醉中期王徵君月夜同遊滻水舊居 項斯 
醉後情俱遠，難忘素滻間。照花深處月，當戶舊時山。事想同清話，歡期一破顏。風流還愛竹，此夜尚思閑。
落第後歸覲喜逢僧再陽 項斯 
相逢須強笑，人世別離頻。去曉長侵月，歸鄉動隔春。見僧心暫靜，從俗事多屯。宇宙詩名小，山河客路新。翠桐猶入爨，青鏡未辭塵。逸足常思驥，隨羣且退鱗。宴乖紅杏寺，愁在綠楊津。羞病難爲藥，開眉嬾顧人。
舊宮人 項斯 
自出先皇玉殿中，衣裳不更染深紅。宮釵折盡垂空鬢，內扇穿多減半風。桃熟亦曾君手賜，酒闌猶候妾歌終。如今還向城邊住，御水東流意不通。
夢游仙 項斯 
夢遊飛上天家樓，珠箔當風挂玉鉤。鸚鵡隔簾呼再拜，水仙移鏡嬾梳頭。丹霞不是人間曉，碧樹仍逢岫外秋。將謂便長於此地，雞聲入耳所堪愁。
送宮人入道 項斯 
願隨仙女董雙成，王母前頭作伴行。初戴玉冠多悞拜，欲辭金殿別稱名。將敲碧落新齋磬，却進昭陽舊賜箏。旦暮焚香繞壇上，步虛猶作按歌聲。
長安退將 項斯 
塞外衝沙損眼明，歸來養病住秦京。上高樓閣看星坐，著白衣裳把劒行。常說老身思鬬將，最悲無力制蕃營。翠眉紅臉和回鶻，惆悵中原不用兵。
遙裝夜 項斯 
卷席貧拋壁下牀，且鋪他處對燈光。欲行千里從今夜，猶惜殘春發故鄉。蚊蚋已生團扇急，衣裳未了剪刀忙。誰知更有芙蓉浦，南去令人愁思長。
送苗七求職 項斯 
相逢未得三回笑，風送離情入剪刀。客路最能銷日月，夢魂空自畏波濤。獨眠秋夜琴聲急，未拜軍城劒色高。去去緣多山與海，鶴身寧肯爲飛勞。
山行 項斯  山水 写景 抒情 田园
青櫪林深亦有人，一渠流水數家分。山當日午回峰影，草帶泥痕過鹿羣。蒸茗氣從茅舍出，繰絲聲隔竹籬聞。行逢賣藥歸來客，不惜相隨入島雲。
獻令狐相公時相公郊壇行事回 項斯 
鶚在卿雲冰在壺，代天才業本訏謨。榮同伊陟傳朱戶，秀比王商入畫圖。昨夜星辰回劒履，前年風月滿江湖。不知機務時多暇，還許詩家屬和無。
句 項斯 
佳人背江坐，眉際列煙樹。馬蹄沒青莎，船跡成空波。春風吹兩意，何意更相值。更望會稽何處是，沙連竹箭白鷴羣。
校獵曲 馬戴 
楚子畋郊野，布罟籠天涯。浮雲張作羅，萬草結成罝。意在絕飛鳥，臂弓腰鏌鎁。遠將射句踐，次欲誅夫差。壯志一朝盡，他□□繁華。當時能獵賢，保國兼保家。
送從叔赴南海幕 馬戴  洞庭湖
洞庭秋色起，哀狖更難聞。身往海邊郡，帆懸天際雲。炎州羅翠鳥，瘴嶺控蠻軍。信息來非易，堪悲此路分。
將別寄友人 馬戴 
帝鄉歸未得，辛苦事羇遊。別館一尊酒，客程千里秋。霜風紅葉寺，夜雨白蘋洲。長恐此時淚，不禁和恨流。
客行 馬戴 
路岐長不盡，客恨杳難通。蘆荻晚汀雨，柳花南浦風。亂鐘嘶馬急，殘日半帆紅。却羨漁樵侶，閑歌落照中。
過野叟居 馬戴 
野人閑種樹，樹老野人前。居止白雲內，漁樵滄海邊。呼兒採山藥，放犢飲溪泉。自著養生論，無煩憂暮年。
答光州王使君 馬戴 
信來淮上郡，楚岫入秦雲。自顧爲儒者，何由答使君。蛻風蟬半失，阻雨鴈頻聞。欲識平生分，他時別紀勳。
夕次淮口 馬戴 
天涯秋光盡，木末羣鳥還。夜久遊子息，月明岐路閑。風生淮水上，帆落楚雲間。此意竟誰見，行行非故關。
落日悵望 馬戴  孤独 思乡
孤雲與歸鳥，千里片時間。念我一何滯，辭家久未還。微陽下喬木，遠色隱秋山。臨水不敢照，恐驚平昔顏。
早發故山作 馬戴 
雲門夾峭石，石路蔭長松。谷響猨相應，山深水復重。餐霞人不見，採藥客猶逢。獨宿靈潭側，時聞岳頂鐘。
長安寓居寄贈賈島 馬戴 
歲暮見華髮，平生志半空。孤雲不我棄，歸隱與誰同。枉道紫宸謁，妨栽丹桂叢。何如隨野鹿，棲止石巖中。
贈越客 馬戴  长江
故國波濤隔，明時已久留。獻書雙闕晚，看月五陵秋。南棹何時返，長江憶共遊。遙知釣船畔，相望在汀洲。
送顧非熊下第歸江南 馬戴 
無成西別秦，返駕江南春。草際楚田鴈，舟中吳苑人。殘雲挂絕島，迥樹入通津。想到長洲日，門前多白蘋。
汧上勸舊友 馬戴 
斗酒故人同，長歌起北風。斜陽高壘閉，秋角暮山空。鴈叫寒流上，螢飛薄霧中。坐來生白髮，況復久從戎。
送狄參軍赴杭州 馬戴 
新官非次受，聖主寵前勳。關雪發車晚，風濤挂席聞。海門山疊翠，湖岸郡藏雲。執簡從公後，髯參豈勝君。
過故人所遷新居 馬戴 
金馬詔何晚，茂陵居近修。客來雲雨散，鳥下梧桐秋。迥漢銜天闕，遙泉響御溝。坐看涼月上，爲子一淹留。
落照 馬戴 
照曜天山外，飛鴉幾共過。微紅拂秋漢，片白透長波。影促寒汀薄，光殘古木多。金霞與雲氣，散漫復相和。
宿崔邵池陽別墅 馬戴 
楊柳色已改，郊原日復低。煙生寒渚上，霞散亂山西。待月人相對，驚風鴈不齊。此心君莫問，舊國去將迷。
楚江懷古三首 一 馬戴  唐诗三百首 洞庭湖 写景 五言律诗 怀古
露氣寒光集，微陽下楚丘。猨啼洞庭樹，人在木蘭舟。廣澤生明月，蒼山夾亂流。雲中君不降，竟夕自悲秋。
楚江懷古三首 二 馬戴 
驚鳥去無際，寒蛩鳴我傍。蘆洲生早霧，蘭隰下微霜。列宿分窮野，空流注大荒。看山候明月，聊自整雲裝。
楚江懷古三首 三 馬戴 
野風吹蕙帶，驟雨滴蘭橈。屈宋魂冥寞，江山思寂寥。陰霓侵晚景，海樹入迴潮。欲折寒芳薦，明神詎可招。
夕發邠寧寄從弟 馬戴 
半酣走馬別，別後鎖邊城。日落月未上，鳥棲人獨行。方馳故國戀，復愴長年情。入夜不能息，何當閑此生。
贈別北客 馬戴 
君生遊俠地，感激氣何高。飲盡玉壺酒，贈留金錯刀。鴈關飛霰雪，鯨海落雲濤。決去如征鳥，離心空自勞。
夜下湘中 馬戴  洞庭湖
洞庭人夜別，孤棹下湘中。露洗寒山遍，波搖楚月空。密林飛暗狖，廣澤發鳴鴻。行值揚帆者，江分又不同。
送呂郎中牧東海郡 馬戴 
假道經淮泗，檣烏集隼旟。蕪城沙菼接，波島石林疎。海鶴空庭下，夷人遠岸居。山鄉足遺老，佇聽薦賢書。
巴江夜猨 馬戴 
日飲巴江水，還啼巴岸邊。秋聲巫峽斷，夜影楚雲連。露滴青楓樹，山空明月天。誰知泊船者，聽此不能眠。
雀臺怨 馬戴 
魏宮歌舞地，蝶戲鳥還鳴。玉座人難到，銅臺雨滴平。西陵樹不見，漳浦草空生。萬恨盡埋此，徒懸千載名。
早發故園 馬戴 
語別在中夜，登車離故鄉。曙鐘寒出岳，殘月迥凝霜。風柳條多折，沙雲氣盡黃。行逢海西鴈，零落不成行。
贈別江客 馬戴 
湘中有岑穴，君去挂帆過。露細蒹葭廣，潮迴島嶼多。汀洲延夕照，楓葉墜寒波。應使同漁者，生涯許釣歌。
宿翠微寺 馬戴 
處處松陰滿，樵開一逕通。鳥歸雲壑靜，僧語石樓空。積翠含微月，遙泉韻細風。經行心不厭，憶在故山中。
霽後寄白閣僧 馬戴 
蒼翠霾高雪，西峯鳥外看。久披山衲壞，孤坐石牀寒。盥手水泉滴，燃燈夜燒殘。終期老雲嶠，煮藥伴中餐。
送僧歸金山寺 馬戴 
金陵山色裏，蟬急向秋分。迥寺橫洲島，歸僧渡水雲。夕陽依岸盡，清磬隔潮聞。遙想禪林下，鑪香帶月焚。
關山曲二首 一 馬戴 
金甲耀兜鍪，黃金拂紫騮。叛羌旗下戮，陷壁夜中收。霜霰戎衣月，關河磧氣秋。箭瘡殊未合，更遣擊蘭州。
關山曲二首 二 馬戴 
火發龍山北，中宵易左賢。勒兵臨漢水，驚鴈散胡天。木落防河急，軍孤受敵偏。猶聞漢皇怒，按劒待開邊。
塞下曲二首 一 馬戴 
旌旗倒北風，霜霰逐南鴻。夜救龍城急，朝焚虜帳空。骨銷金鏃在，鬢改玉關中。却想羲軒氏，無人尚戰功。
塞下曲二首 二 馬戴 
廣漠雲凝慘，日斜飛霰生。燒山搜猛獸，伏道擊迴兵。風折旗竿曲，沙埋樹杪平。黃雲飛旦夕，偏奏苦寒聲。
廣陵曲 馬戴 
葱蘢桂樹枝，高繫黃金羈。葉隱青蛾翠，花飄白玉墀。上鳴間關鳥，下醉遊俠兒。煬帝國已破，此中都不知。
送人遊蜀 馬戴 
別離楊柳陌，迢遰蜀門行。若聽清猨後，應多白髮生。虹霓侵棧道，風雨雜江聲。過盡愁人處，煙花是錦城。
旅次夏州 馬戴 
嘶馬發相續，行次夏王臺。鎖郡雲陰暮，鳴笳燒色來。霜繁邊上宿，鬢改磧中迴。悵望胡沙曉，驚蓬朔吹催。
同莊秀才宿鎮星觀 馬戴 
的的星河落，霑苔復灑松。濕光微泛草，石翠澹搖峰。野觀雲和月，秋城漏間鐘。知君親此境，九陌少相逢。
鸛雀樓晴望 馬戴 
堯女樓西望，人懷太古時。海波通禹鑿，山木閉虞祠。鳥道殘虹挂，龍潭返照移。行雲如可馭，萬里赴心期。
寄賈島 馬戴 
海上不同來，關中俱久住。尋思別山日，老盡經行樹。志業人未聞，時光鳥空度。風悲漢苑秋，雨滴秦城暮。佩玉與鏘金，非親亦非故。朱顏枉自毀，明代空相遇。歲晏各能歸，心知舊歧路。
湘川弔舜 馬戴 
伊予生好古，弔舜蒼梧間。白日坐將沒，遊波凝不還。九疑雲動影，曠野竹成班。鴈集蒹葭渚，猨啼霧露山。南風吹早恨，瑤瑟怨長閑。元化誰能問，天門恨久關。
送僧歸閩中舊寺 馬戴 
寺隔海山遙，帆前落葉飄。斷猨通楚塞，驚鷺出蘭橈。星月浮波島，煙蘿渡石橋。鐘聲催野飯，秋色落寒潮。舊社人多老，閑房樹半凋。空林容病士，歲晚待相招。
寄遠 馬戴 
坐想親愛遠，行嗟天地闊。積疹甘毀顏，沈憂更銷骨。迢迢遊子心，望望歸雲沒。喬木非故里，高樓共明月。夜深秋風多，聞鴈來天末。
冬日寄洛中楊少尹 馬戴  黄河
黃河岸柳衰，城下渡流澌。年長從公懶，天寒入府遲。家山望幾遍，魏闕赴何時。懷古心誰識，應多謁舜祠。
浙江夜宿 馬戴 
落帆人更起，露草滿汀洲。遠狖啼荒嶠，孤螢溺漫流。積陰開片月，爽氣集高秋。去去胡爲戀，搴芳時一遊。
寄西岳白石僧 馬戴 
挂錫中峯上，經行踏石梯。雲房出定後，岳月在池西。峭壁殘霞照，欹松積雪齊。年年著山屐，曾得到招提。
同州冬日陪吳常侍閑宴 馬戴 
中天白雲散，集客郡齋時。陶性聊飛爵，看山忽罷碁。雪花凝始散，木葉脫無遺。靜理良多暇，招邀愜所思。
答鄜畤友人同宿見示 馬戴 
爲客自堪悲，風塵日滿衣。承明無計入，舊隱但懷歸。雪積孤城暗，燈殘曉角微。相逢喜同宿，此地故人稀。
懷故山寄賈島 馬戴 
心偶羨明代，學詩觀國風。自從來闕下，未勝在山中。丹桂日應老，白雲居久空。誰能謝詩去，聊與此生同。
灞上秋居 馬戴  唐诗三百首 孤独 秋天 五言律诗 怀才不遇
灞原風雨定，晚見鴈行頻。落葉他鄉樹，寒燈獨夜人。空園白露滴，孤壁野僧隣。寄臥郊扉久，何門致此身。
河梁別 馬戴 
河梁送別者，行哭半非親。此路足征客，胡天多殺人。金罍照離思，寶瑟凝殘春。早晚期相見，垂楊凋復新。
留別定襄盧軍事 馬戴 
行行與君別，路在鴈門西。秋色見邊草，軍聲聞戍鼙。酣歌擊寶劒，躍馬上金堤。歸去咸陽里，平生志不迷。
送杜秀才東遊 馬戴 
羇遊年復長，去日值秋殘。草出函關白，雲藏野渡寒。鴻多霜雪重，山廣道途難。心事何人識，斗牛應數看。
懷黃頗 馬戴 
有客南浮去，平生與我同。炎州結遙思，芳杜採應空。秦鴈歸侵月，湘猿戲褭楓。期君翼明代，未可戀山中。
隴上獨望 馬戴 
斜日挂邊樹，蕭蕭獨望間。陰雲藏漢壘，飛火照胡山。隴首行人絕，河源夕鳥還。誰爲立勳者，可惜寶刀閑。
邯鄲驛樓作 馬戴 
蕪沒叢臺久，清漳廢御溝。蟬鳴河外樹，人在驛西樓。雲燒天中赤，山當日落秋。近郊經戰後，處處骨成丘。
別家後次飛狐西即事 馬戴 
遠歸從此別，親愛失天涯。去國頻迴首，方秋不在家。鳴蛩聞塞路，冷鴈背龍沙。西次桑乾曲，洲中見荻花。
題青龍寺鏡公房 馬戴 
一室意何有，閑門爲我開。爐香寒自滅，履雪飯初迴。窗迥孤山入，燈殘片月來。禪心方此地，不必訪天台。
邊城獨望 馬戴  思乡
聊憑危堞望，倍起異鄉情。霜落蒹葭白，山昏霧露生。河灘胡鴈下，戎壘漢鼙驚。獨樹殘秋色，狂歌淚滿纓。
江亭贈別 馬戴 
長亭晚送君，秋色渡江濆。衰柳風難定，寒濤雪不分。猨聲離楚峽，帆影入湘雲。獨泛扁舟夜，山鐘可臥聞。
旅次寄賈島兼簡無可上人 馬戴 
相思邊草長，迴望水連空。鴈過當行次，蟬鳴復客中。壯年看即改，羸病計多同。儻宿林中寺，深憑問遠公。
寄剡中友人 馬戴 
故人今在剡，秋草意如何。嶺暮雲霞雜，潮迴島嶼多。沃洲僧幾訪，天姥客誰過。歲晚偏相憶，風生隔楚波。
送國子韋丞 馬戴 
臨水獨相送，歸期千里間。雲迴逢過雨，路轉入連山。一騎行芳草，新蟬發故關。遙聆茂陵下，夜啓竹扉閑。
題吳發原南居 馬戴 
閑居誰厭僻，門掩漢祠前。山色夏雲映，樹陰幽草連。晴光分渚曲，綠氣冒原田。何日遠遊罷，高枝已噪蟬。
雒中寒夜姚侍御宅懷賈島 馬戴 
夜木動寒色，雒陽城闕深。如何異鄉思，更抱故人心。微月關山遠，閑堦霜霰侵。誰知石門路，待與子同尋。
下第寄友人 馬戴 
金門君待問，石室我思歸。聖主尊黃屋，何人薦白衣。年來御溝柳，贈別雨霏霏。
寄廣州楊參軍 馬戴 
南方春景好，念子緩歸心。身方脫野服，冠未繫朝簪。足恣平生賞，無虞外役侵。汀洲觀鳥戲，向月和猨吟。稅駕楚山廣，揚帆湘水深。採奇搜石穴，懷勝即楓林。悵望極霞際，流情墮海陰。前朝杳難問，歎息灑鳴琴。
離夜二首 一 馬戴 
東征遼水迥，北近單于臺。戎衣挂寶劍，玉筯銜金杯。紅燭暗將滅，翠蛾終不開。
離夜二首 二 馬戴 
凝夜照離色，恐聞啼晚鴉。前年營鴈塞，明月戍龍沙。曾與五陵子，休裝孤劍花。
荅太原從軍楊員外送別 馬戴 
君將海月珮，贈之光我行。見知言不淺，懷報意非輕。反照臨歧思，中年未達情。河梁人送別，秋漢鴈相鳴。衰柳搖邊吹，寒雲冒古城。西遊還獻賦，應許託平生。
送韓校書江西從事 馬戴 
出關寒色盡，雲夢草生新。鴈背岳陽雨，客行江上春。遙程隨水闊，枉路倒帆頻。夕照臨孤館，朝霞發廣津。湖山潮半隔，郡壁岸斜鄰。自此鍾陵道，裁書有故人。
送顧少府之永康 馬戴 
婺女星邊去，春生即有花。寒關雲復雪，古渡草連沙。宿次吳江晚，行侵日徼斜。官傳梅福政，縣顧赤松家。燒起明山翠，潮迴動海霞。清高宜閱此，莫歎近天涯。
襄陽席上呈于司空 馬戴 
花枝臨水復臨堤，也照清江也照泥。寄語東君好擡舉，夜來曾伴鳳皇棲。
宿裴氏谿居懷厲玄先輩 馬戴 
樹下孤石坐，草間微有霜。同人不同北，雲鳥自南翔。迢遰夜山色，清泠泉月光。西風耿離抱，江海遙相望。
集宿姚殿中宅期僧無可不至 馬戴 
殿中日相命，開尊話舊時。餘鐘催鳥絕，積雪阻僧期。林靜寒光遠，天陰曙色遲。今夕復何夕，人謁去難追。
宿賈島原居 馬戴 
寒鴈過原急，渚邊秋色深。煙霞向海島，風雨宿園林。俱住明時願，同懷故國心。未能先隱跡，聊此一相尋。
贈別空公 馬戴 
雲門秋却入，微徑久無人。後夜中峰月，空林百衲身。寂寥寒磬盡，盥漱瀑泉新。履跡誰相見，松風掃石塵。
府試觀開元皇帝東封圖 馬戴 
儼若翠華舉，登封圖乍開。冕旒明主立，冠劍侍臣陪。跡類飛仙去，光同拜日來。粉痕疑檢玉，黛色訝生苔。挂壁雲將起，陵風仗若迴。何年復東幸，魯叟望悠哉。
府試水始冰 馬戴 
南池寒色動，北陸歲陰生。薄薄流澌聚，灕灕翠瀲平。暗霑霜稍厚，迴照日還輕。乳竇懸殘滴，湘流減恨聲。即堪金井貯，會映玉壺清。潔白心雖識，空期飲此明。
邊館逢賀秀才 馬戴 
貧病無疎我與君，不知何事久離羣。鹿裘共弊同爲客，龍闕將移擬獻文。空館夕陽鴉繞樹，荒城寒色鴈和雲。不堪吟斷邊笳曉，葉落東西客又分。
宿王屋天壇 馬戴 
星斗半沈蒼翠色，紅霞遠照海濤分。折松曉拂天壇雪，投簡寒窺玉洞雲。絕頂醮迴人不見，深林磬度鳥應聞。未知誰與傳金籙，獨向仙祠拜老君。
岐陽逢曲陽故人話舊 馬戴 
異地還相見，平生問可知。壯年俱欲暮，往事盡堪悲。道路頻艱阻，親朋久別離。解兵逃白刃，謁帝值明時。淹疾生涯故，因官事業移。雞鳴關月落，鴈度朔風吹。客淚翻岐下，鄉心落海湄。積愁何計遣，滿酌浣相思。
題廬山寺 馬戴  庐山
白茅爲屋宇編荆，數處堦墀石疊成。東谷笑言西谷響，下方雲雨上方晴。鼠驚樵客緣蒼壁，猨戲山頭撼紫檉。別有一條投澗水，竹筒斜引入茶鐺。
題石甕寺 馬戴 
僧室並皇宮，雲門輦路同。渭分雙闕北，山迥五陵東。修綆懸林表，深泉汲洞中。人煙窺垤蟻，鴛瓦拂冥鴻。蘚壁松生峭，龕燈月照空。稀逢息心侶，獨禮竺乾公。
謁仙觀二首 一 馬戴 
我生求羽化，齋沐造仙居。葛蔓沒丹井，石函盛道書。寒松多偃側，靈洞遍清虛。一就泉西飲，雲中採藥蔬。
謁仙觀二首 二 馬戴 
山空蕙氣香，乳管折雲房。願值壺中客，親傳肘後方。三更禮星斗，寸匕服丹霜。默坐樹陰下，仙經橫石牀。
送朴山人歸新羅 馬戴 
浩渺行無極，揚帆但信風。雲山過海半，鄉樹入舟中。波定遙天出，沙平遠岸窮。離心寄何處，目斷曙霞東。